http://www.thaigov.go.th

 วันนี้ (10 ตุลาคม 2560) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้น รัษฎากร (ฉบับที่ ..) พ.ศ. .... (เพื่อยกเว้นภาษีเงินได้นิติบุคคลสำหรับเงินสนับสนุน ที่ได้รับจากกองทุนเพิ่มขีดความสามารถในการแข่งขันของประเทศสำหรับ อุตสาหกรรมเป้าหมาย)

 2. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้น ภาษีมูลค่าเพิ่ม (ฉบับที่ ..) พ.ศ. .... รวม 2 ฉบับ (การยกเว้นภาษีมูลค่าเพิ่มกรณี กรมธนารักษ์นำเข้าเหรียญที่ระลึกจากต่างประเทศ และการยกเว้นภาษีมูลค่าเพิ่ม กรณีกรมธนารักษ์ขายเหรียญที่ระลึกที่นำเข้ามาขายในประเทศ)

 3. เรื่อง ร่างกฎกระทรวงยกเว้นค่าธรรมเนียมการใช้ยานยนตร์บนทางหลวงพิเศษ

 หมายเลข 7 และทางหลวงพิเศษหมายเลข 9 ระหว่างวันที่ 24 ตุลาคม 2560 ถึง วันที่ 27 ตุลาคม 2560 พ.ศ. ....

 4. เรื่อง ร่างระเบียบสำนักนายกรัฐมนตรี เรื่องยกเลิกระเบียบสำนักนายกรัฐมนตรี ว่าด้วย การประสานงานการให้ความเห็นขององค์การอิสระในโครงการหรือกิจกรรมที่อาจ ก่อให้เกิดผลกระทบต่อชุมชนอย่างรุนแรง พ.ศ. 2553 และอนุบัญญัติที่เกี่ยวข้อง กับองค์การอิสระด้านสิ่งแวดล้อมและสุขภาพ พ.ศ. ....

 5. เรื่อง ร่างพระราชกฤษฎีกาจัดตั้งสำนักงานรัฐบาลอิเล็กทรอนิกส์ (องค์การมหาชน) (ฉบับที่ ..) พ.ศ. ....

 6. เรื่อง ร่างพระราชกฤษฎีกาจัดตั้งสำนักงานส่งเสริมการจัดประชุมและนิทรรศการ (องค์การมหาชน) (ฉบับที่ ..) พ.ศ. ....

 7. เรื่อง ร่างกฎกระทรวงออกตามความในพระราชบัญญัติพลังงานนิวเคลียร์เพื่อสันติ

 พ.ศ. 2559 รวม 11 ฉบับ

 8. เรื่อง ร่างกฎกระทรวง (พ.ศ. ....) ออกตามความในพระราชบัญญัติกองทุนเงินให้กู้ยืม เพื่อการศึกษา พ.ศ. 2560

 9. เรื่อง ร่างกฎกระทรวงออกตามความในพระราชบัญญัติวัตถุที่ออกฤทธิ์ต่อจิต

 และประสาท พ.ศ. 2559 รวม 3 ฉบับ

 10. เรื่อง ร่างกฎกระทรวงกำหนดจำนวนกรรมการ คุณสมบัติ หลักเกณฑ์ และวิธีการสรรหา การเลือกประธานกรรมการและกรรมการ วาระการดำรงตำแหน่ง และการพ้นจาก ตำแหน่งของกรรมการในคณะกรรมการการอุดมศึกษา (ฉบับที่ ..) พ.ศ. ....

 11. เรื่อง ร่างประกาศกระทรวงพาณิชย์ เรื่อง กำหนดให้เครื่องปรับอากาศที่ใช้สาร

 เอชซีเอฟซี – 22 (สารคลอโรไดฟลูออโรมีเทน) ที่มีขนาดทำความเย็นต่ำกว่า 50,000 บีทียูต่อชั่วโมง เป็นสินค้าต้องห้ามในการนำเข้ามาในราชอาณาจักร

 พ.ศ. ....

|  |
| --- |
| **เศรษฐกิจ- สังคม** |

 12. เรื่อง ขยายเวลาการไว้ทุกข์และการลดธงครึ่งเสาในช่วงงานพระบรมศพ พระบาทสมเด็จ พระปรมินทรมหาภูมิพลอดุลยเดช บรมนาถบพิตร (สำนักเลขาธิการ คณะรัฐมนตรี)

 13. เรื่อง ขออนุมัติดำเนินการโครงการประตูระบายน้ำศรีสองรักอันเนื่องมาจากพระราชดำริ อำเภอเชียงคาน จังหวัดเลย

 14. เรื่อง การขอกู้เงินของธนาคารอาคารสงเคราะห์

 15. เรื่อง การระบายข้าวโพดเลี้ยงสัตว์คงเหลือโครงการแทรกแซงตลาดข้าวโพดเลี้ยงสัตว์

 ปี 2551/52

 16. เรื่อง นโยบายและแผนระดับชาติว่าด้วยความมั่นคงแห่งชาติ (พ.ศ. 2560-2564)

 17. เรื่อง แผนยุทธศาสตร์การกำกับกิจการพลังงาน ฉบับที่ 3 (พ.ศ.2561-2564) และ แผนการดำเนินงานงบประมาณรายจ่าย และประมาณการรายได้ประจำปี งบประมาณ พ.ศ. 2561 ของสำนักงานคณะกรรมการกำกับกิจการพลังงาน

 18. เรื่อง การดำเนินงานเมืองสิ่งแวดล้อมยั่งยืน ประจำปี 2559

|  |
| --- |
| **ต่างประเทศ** |

 19. เรื่อง ขอความเห็นชอบร่างเอกสารที่จะมีการรับรองและลงนามระหว่างการประชุม รัฐมนตรีขนส่งอาเซียน ครั้งที่ 23 และการประชุมอื่น ๆ ที่เกี่ยวข้อง

|  |
| --- |
| **แต่งตั้ง** |

 20. เรื่อง การแต่งตั้งข้าราชการให้ดำรงตำแหน่งประเภทวิชาการระดับทรงคุณวุฒิ (สำนักนายกรัฐมนตรี)

 21. เรื่อง รัฐบาลสหพันธ์สาธารณรัฐไนจีเรียเสนอขอแต่งตั้งเอกอัครราชทูตวิสามัญผู้มี อำนาจเต็มแห่งสหพันธ์สาธารณรัฐไนจีเรียประจำประเทศไทย

 (กระทรวงการต่างประเทศ)

 22. เรื่อง การแต่งตั้งผู้ที่จะดำรงตำแหน่งรองเลขาธิการคณะกรรมการกฤษฎีกา

 (นักบริหารสูง) (สำนักนายกรัฐมนตรี)

 23. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง

 (กระทรวงการท่องเที่ยวและกีฬา)

 24. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงแรงงาน)

 25. เรื่อง การแต่งตั้งข้าราชการการเมือง [ตำแหน่งเลขานุการรัฐมนตรีว่าการ

 กระทรวงพาณิชย์ (นายอดิสัย ธรรมคุปต์)]

 26. เรื่อง แต่งตั้งกรรมการอื่นในคณะกรรมการองค์การสะพานปลา แทนตำแหน่งที่ว่าง

 27. เรื่อง การแต่งตั้งประธานกรรมการในคณะกรรมการบริหารสำนักงานรัฐบาล อิเล็กทรอนิกส์แทนประธานกรรมการผู้ที่พ้นจากตำแหน่ง

 28. เรื่อง การแต่งตั้งประธานร่วมฝ่ายไทยในองค์กรร่วมไทย-มาเลเซีย

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..)**

**พ.ศ. .... (เพื่อยกเว้นภาษีเงินได้นิติบุคคลสำหรับเงินสนับสนุนที่ได้รับจากกองทุนเพิ่มขีดความสามารถในการแข่งขันของประเทศสำหรับอุตสาหกรรมเป้าหมาย)**

 คณะรัฐมนตรีมีมติอนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... (เพื่อยกเว้นภาษีเงินได้นิติบุคคลสำหรับเงินสนับสนุนที่ได้รับจากกองทุนเพิ่ม ขีดความสามารถในการแข่งขันของประเทศสำหรับอุตสาหกรรมเป้าหมาย) ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของสำนักงานคณะกรรมการส่งเสริม การลงทุนไปประกอบการพิจารณาด้วยแล้วดำเนินการต่อไปได้

 **สาระสำคัญของเรื่อง**

 กค. เสนอว่า

 1. ตามที่ได้มีการตราพระราชบัญญัติการเพิ่มขีดความสามารถในการแข่งขันของประเทศสำหรับอุตสาหกรรมเป้าหมาย พ.ศ. 2560 เพื่อดึงดูดการลงทุนในอุตสาหกรรมเป้าหมายและยกระดับขีดความสามารถใน การแข่งขันของประเทศให้สูงขึ้น โดยให้สิทธิและประโยชน์ต่าง ๆ ซึ่งรวมถึงเงินสนับสนุนจากกองทุนเพิ่มขีดความสามารถในการแข่งขันของประเทศสำหรับอุตสาหกรรมเป้าหมาย เพื่อเป็นเงินสนับสนุนค่าใช้จ่ายในการลงทุน การวิจัยและพัฒนา การส่งเสริมนวัตกรรม หรือการพัฒนาบุคลากรเฉพาะด้านของกิจการในอุตสาหกรรมเป้าหมาย

 2. คณะกรรมการนโยบายเพิ่มขีดความสามารถในการแข่งขันของประเทศสำหรับอุตสาหกรรมเป้าหมาย ในคราวประชุม ครั้งที่ 1/2560 เมื่อวันที่ 13 มีนาคม 2560 **ได้มีมติให้สำนักงานคณะกรรมการส่งเสริมการลงทุนดำเนินการแจ้ง กค. เพื่อพิจารณากำหนดให้เงินสนับสนุนที่ผู้ได้รับการส่งเสริมได้รับจากกองทุนฯ ถือเป็นรายได้ที่ได้รับยกเว้นไม่ต้องนำไปรวมคำนวณเพื่อเสียภาษีเงินได้นิติบุคคล**

3. กค. พิจารณาแล้วเห็นว่า โดยที่รัฐบาลมีนโยบายในการปรับปรุงมาตรการและเครื่องมือส่งเสริมการลงทุนให้มีความหลากหลายและมีประสิทธิภาพมากขึ้น เพื่อที่จะสามารถดึงดูดการลงทุนในอุตสาหกรรมเป้าหมายและยกระดับขีดความสามารถในการแข่งขันของประเทศให้สูงขึ้น โดยการจัดตั้งกองทุนฯ ดังนั้น **สมควรที่จะยกเว้นภาษีเงินได้ให้แก่บริษัทหรือห้างหุ้นส่วนนิติบุคคล สำหรับเงินได้ที่ได้รับเป็นเงินสนับสนุนจากกองทุนเพิ่มขีดความสามารถในการแข่งขันของประเทศสำหรับอุตสาหกรรมเป้าหมาย ซึ่งจัดตั้งขึ้นตามพระราชบัญญัติการเพิ่มขีดความสามารถในการแข่งขันของประเทศสำหรับอุตสาหกรรมเป้าหมาย พ.ศ. 2560 ทั้งนี้ สำหรับเงินได้ที่ได้รับตั้งแต่วันที่ 14 กุมภาพันธ์ 2560 เป็นต้นไป**

 **สาระสำคัญของร่างพระราชกฤษฎีกา**

ยกเว้นภาษีเงินได้ให้แก่บริษัทหรือห้างหุ้นส่วนนิติบุคคล สำหรับเงินได้ที่ได้รับเป็นเงินสนับสนุนจากกองทุนเพิ่มขีดความสามารถในการแข่งขันของประเทศสำหรับอุตสาหกรรมเป้าหมาย ซึ่งจัดตั้งขึ้นตามพระราชบัญญัติการเพิ่มขีดความสามารถในการแข่งขันของประเทศสำหรับอุตสาหกรรมเป้าหมาย พ.ศ. 2560 ทั้งนี้ สำหรับเงินได้ที่ได้รับตั้งแต่วันที่ 14 กุมภาพันธ์ 2560 เป็นต้นไป

**2. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้นภาษีมูลค่าเพิ่ม (ฉบับที่ ..) พ.ศ. .... รวม 2 ฉบับ (การยกเว้นภาษีมูลค่าเพิ่มกรณีกรมธนารักษ์นำเข้าเหรียญที่ระลึกจากต่างประเทศ และการยกเว้นภาษีมูลค่าเพิ่มกรณีกรมธนารักษ์ขายเหรียญที่ระลึกที่นำเข้ามาขายในประเทศ)**

 คณะรัฐมนตรีมีมติอนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการยกเว้นภาษีมูลค่าเพิ่ม (ฉบับที่ ..) พ.ศ. .... และร่างพระราชกฤษฎีกาออกตามความในประมวลรัษฎากร ว่าด้วยการยกเว้นภาษีมูลค่าเพิ่ม (ฉบับที่ ..) พ.ศ. .... รวม 2 ฉบับ ตามที่กระทรวงการคลัง (กค.) เสนอและให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน แล้วดำเนินการต่อไปได้

 กค. เสนอว่า

 1. ในปี 2560 กค. โดยกรมธนารักษ์ มีโครงการจัดทำเหรียญที่ระลึก ได้แก่ เหรียญที่ระลึกในโอกาสการพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช บรมนาถบพิตร และเหรียญที่ระลึกพระราชพิธีบรมราชาภิเษก สมเด็จพระเจ้าอยู่หัวมหาวชิราลงกรณ บดินทรเทพยวรางกูร นอกจากนี้ กรมธนารักษ์มีภารกิจ ในการจัดทำเหรียญที่ระลึกเนื่องในวโรกาสต่าง ๆ ของประเทศ โดยจะนำรายได้จากการขายหลังจากหักค่าใช้จ่ายต่าง ๆ แล้ว ขึ้นทูลเกล้าทูลกระหม่อมถวาย

 2. กค. ได้รับพระราชทานพระราชานุญาตให้จัดทำเหรียญที่ระลึกในโอกาสการพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช บรมนาถบพิตร และ กค. ได้อนุมัติหลักการให้กรมธนารักษ์จัดทำเหรียญที่ระลึกดังกล่าว โดยจะนำรายได้จากการจำหน่ายหลังหักค่าใช้จ่ายแล้ว ขึ้นทูลเกล้าทูลกระหม่อมถวาย เพื่อทรงใช้สอยตามพระราชอัธยาศัย จำนวน 4 ชนิด ดังนี้

 2.1 เหรียญทองคำ ความบริสุทธิ์ร้อยละ 99 ประเภทธรรมดา ขนาดเส้นผ่าศูนย์กลาง 26 มิลลิเมตร น้ำหนัก 20 กรัม ราคาจำหน่ายเหรียญละ 50,000 บาท พร้อมกล่อง ผลิตตามจำนวนสั่งจองไม่เกิน 149,999 เหรียญ

 2.2 เหรียญเงิน ความบริสุทธิ์ร้อยละ 92.5 ประเภทธรรมดา ขนาดเส้นผ่าศูนย์กลาง 35 มิลลิเมตร น้ำหนัก 22 กรัม ราคาจำหน่ายเหรียญละ 2,000 บาท พร้อมกล่อง ผลิตตามจำนวนสั่งจองไม่เกิน 799,999 เหรียญ

 2.3 เหรียญทองแดง ประเภทรมดำพ่นทราย ขนาดเส้นผ่าศูนย์กลาง 70 มิลลิเมตร น้ำหนัก 150 กรัม ราคาจำหน่ายเหรียญละ 3,000 บาท พร้อมกล่องผลิตตามจำนวนสั่งจองไม่เกิน 79,999 เหรียญ

 2.4 เหรียญคิวโปรนิกเกิล ประเภทธรรมดา ขนาดเส้นผ่าศูนย์กลาง 32 มิลลิเมตร น้ำหนัก 15 กรัม ราคาจำหน่ายเหรียญละ 100 บาท ผลิตตามจำนวนสั่งจองไม่เกิน 39,999,999 เหรียญ

 3. กค. ได้รับพระราชทานพระราชานุญาตให้จัดทำเหรียญที่ระลึกพระราชพิธีบรมราชาภิเษกสมเด็จพระเจ้าอยู่หัวมหาวชิราลงกรณ บดินทรเทพยวรางกูร และได้เตรียมจัดทำเหรียญที่ระลึกพระราชพิธีบรมราชาภิเษกสมเด็จพระเจ้าอยู่หัวมหาวชิราลงกรณ บดินทรเทพยวรางกูร โดยจะนำรายได้จากการจำหน่ายหลังหักค่าใช้จ่ายแล้ว ขึ้นทูลเกล้าทูลกระหม่อมถวาย เพื่อทรงใช้สอยตามพระราชอัธยาศัย จำนวน 3 ชนิด ดังนี้

 3.1 เหรียญทองคำ ประเภทพ่นทราย เส้นผ่าศูนย์กลาง 26 มิลลิเมตร น้ำหนัก 15 กรัม ราคาจำหน่ายเหรียญละ 35,000 บาท

 3.2 เหรียญเงิน ประเภทรมดำพ่นทราย เส้นผ่าศูนย์กลาง 30 มิลลิเมตร น้ำหนัก 15 กรัม ราคาจำหน่ายเหรียญละ 1,600 บาท

 3.3 เหรียญทองแดง ประเภทรมดำพ่นทราย เส้นผ่าศูนย์กลาง 30 มิลลิเมตร น้ำหนัก 13 กรัม ราคาจำหน่ายเหรียญละ 100 บาท

 **สาระสำคัญของร่างพระราชกฤษฎีกา**

 1. กำหนดให้ยกเว้นภาษีมูลค่าเพิ่มสำหรับการนำเข้าเหรียญที่ระลึก ทั้งนี้ เฉพาะที่กรมธนารักษ์เป็น ผู้นำเข้าเพื่อขายในประเทศ

 2. กำหนดให้ยกเว้นภาษีมูลค่าเพิ่มสำหรับการประกอบกิจการขายสินค้าประเภทเหรียญที่ระลึกของกรมธนารักษ์ เนื่องในวโรกาสสำคัญต่าง ๆ และนำรายได้จากการขายเหรียญดังกล่าว หลังจากหักค่าใช้จ่ายแล้ว ขึ้นทูลเกล้าทูลกระหม่อมถวายหรือถวายบุคคลซึ่งได้รับเงินค่าใช้จ่ายในพระองค์จากงบประมาณรายจ่ายประจำปี และบุคคลซึ่งได้รับเงินปีพระบรมวงศานุวงศ์ตามพระราชกฤษฎีกาว่าด้วยการจ่ายเงินเดือน เงินปี บำเหน็จ บำนาญ และเงินอื่นในลักษณะเดียวกัน พ.ศ. 2535

**3. เรื่อง ร่างกฎกระทรวงยกเว้นค่าธรรมเนียมการใช้ยานยนตร์บนทางหลวงพิเศษหมายเลข 7 และทางหลวงพิเศษหมายเลข 9 ระหว่างวันที่ 24 ตุลาคม 2560 ถึงวันที่ 27 ตุลาคม 2560 พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงยกเว้นค่าธรรมเนียมการใช้ยานยนตร์บนทางหลวงพิเศษหมายเลข 7 และทางหลวงพิเศษหมายเลข 9 ระหว่างวันที่ 24 ตุลาคม 2560 ถึงวันที่ 27 ตุลาคม 2560 พ.ศ. .... ตามที่กระทรวงคมนาคม (คค.) เสนอ

 คค. เสนอว่า

 1. เนื่องจาก คค. ได้จัดทำแผนอำนวยความสะดวกและรองรับการเดินทางของประชาชนในงาน พระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช ในช่วงเดือนตุลาคม 2560 โดยการบูรณาการข้อมูลการเดินทาง ทั้งการเดินทางทางบก ทางน้ำ ทางอากาศ และทางราง โดยมีแผนการดำเนินงานระหว่างวันที่ 19-30 ตุลาคม 2560 ในการนี้ ให้กรมทางหลวงอำนวยความสะดวกและอำนวยความปลอดภัยในการเดินทางทั่วประเทศ โดยจัดจุดบริการประชาชนและจุดพักรถ รวมทั้งพิจารณายกเว้นค่าธรรมเนียมการใช้ยานยนตร์บนทางหลวงพิเศษเพื่ออำนวยความสะดวกและลดภาระค่าใช้จ่ายในการเดินทางของประชาชน

 2. ดังนั้น ในช่วงงานพระราชพิธีถวายพระเพลิงพระบรมศพดังกล่าว ระหว่างวันที่ 25-29 ตุลาคม 2560 คาดหมายว่าจะมีประชาชนจำนวนมากเดินทางมายังกรุงเทพมหานครเพื่อมีส่วนร่วมในงานพระราชพิธีฯ เพื่อสนับสนุนให้ประชาชนสามารถเดินทางได้สะดวกรวดเร็วยิ่งขึ้น การจราจรมีความคล่องตัว รวมทั้งเป็นการอำนวยความสะดวก ปลอดภัยรองรับการเดินทางของประชาชน **จึงเห็นสมควรให้ยกเว้นค่าธรรมเนียมการใช้ยานยนตร์บนทางหลวงพิเศษหมายเลข 7 และทางหลวงพิเศษหมายเลข 9 ตั้งแต่เวลา 00.01 นาฬิกา ของวันที่ 24 ตุลาคม 2560 ถึงเวลา 24.00 นาฬิกา ของวันที่ 27 ตุลาคม 2560 ซึ่งการดำเนินการตามแนวทางดังกล่าวต้องออกเป็นกฎกระทรวง**

 **สาระสำคัญของร่างกฎกระทรวง**

 **กำหนดยกเว้นค่าธรรมเนียมการใช้ยานยนตร์บนทางหลวงพิเศษหมายเลข 7** สายกรุงเทพมหานคร-บ้านฉาง ตอนกรุงเทพมหานคร-เมืองพัทยา รวมทางแยกไปบรรจบทางหลวงแผ่นดินหมายเลข 34 (บางวัว) ทางแยกเข้าชลบุรี ทางแยกเข้าท่าเรือแหลมฉบัง และทางแยกเข้าพัทยา และ**บนทางหลวงพิเศษหมายเลข 9** สายวงแหวนรอบนอก กรุงเทพมหานคร (ถนนกาญจนาภิเษก) ตอนบางปะอิน-บางพลี **ตั้งแต่เวลา 00.01 นาฬิกา ของวันที่ 24 ตุลาคม 2560 ถึงเวลา 24.00 นาฬิกา ของวันที่ 27 ตุลาคม 2560**

**4. เรื่อง ร่างระเบียบสำนักนายกรัฐมนตรี เรื่องยกเลิกระเบียบสำนักนายกรัฐมนตรี ว่าด้วยการประสานงาน การให้ความเห็นขององค์การอิสระในโครงการหรือกิจกรรมที่อาจก่อให้เกิดผลกระทบต่อชุมชนอย่างรุนแรง พ.ศ. 2553 และอนุบัญญัติที่เกี่ยวข้องกับองค์การอิสระด้านสิ่งแวดล้อมและสุขภาพ พ.ศ. ....**

คณะรัฐมนตรี มีมติเห็นชอบตามที่กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

 1. เห็นชอบในหลักการร่างระเบียบสำนักนายกรัฐมนตรี เรื่อง ยกเลิกระเบียบสำนักนายกรัฐมนตรี ว่าด้วยการประสานงานการให้ความเห็นขององค์การอิสระในโครงการหรือกิจกรรมที่อาจก่อให้เกิดผลกระทบ ต่อชุมชนอย่างรุนแรง พ.ศ. 2553 และอนุบัญญัติที่เกี่ยวข้องกับองค์การอิสระด้านสิ่งแวดล้อมและสุขภาพ พ.ศ. .... และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณาเป็นเรื่องด่วน แล้วดำเนินการต่อไปได้

 2. เห็นชอบการจ่ายค่าชดเชยให้แก่บุคลากรสนับสนุนการปฏิบัติงานคณะกรรมการองค์การอิสระ โดยใช้งบประมาณจากกรมส่งเสริมคุณภาพสิ่งแวดล้อม กระทรวงทรัพยากรธรรมชาติและสิ่งแวดล้อม

 **สาระสำคัญของร่างระเบียบสำนักนายกรัฐมนตรี**

 1. กำหนดให้ยกเลิกระเบียบสำนักนายกรัฐมนตรี ว่าด้วยการประสานงานการให้ความเห็นขององค์การอิสระในโครงการหรือกิจกรรมที่อาจก่อให้เกิดผลกระทบต่อชุมชนอย่างรุนแรง พ.ศ. 2553 และอนุบัญญัติที่เกี่ยวข้องกับองค์การอิสระด้านสิ่งแวดล้อมและสุขภาพ

 2. กำหนดค่าชดเชยให้แก่บุคลากรสนับสนุนการปฏิบัติงานคณะกรรมการองค์การอิสระ จำนวน 2,369,800 บาท โดยใช้งบประมาณจากกรมส่งเสริมคุณภาพสิ่งแวดล้อม กระทรวงทรัพยากรธรรมชาติและสิ่งแวดล้อม

**5. เรื่อง ร่างพระราชกฤษฎีกาจัดตั้งสำนักงานรัฐบาลอิเล็กทรอนิกส์ (องค์การมหาชน) (ฉบับที่ ..) พ.ศ. ....**

 คณะรัฐมนตรีมีมติอนุมัติและเห็นชอบดังนี้

 1. อนุมัติหลักการร่างพระราชกฤษฎีกาจัดตั้งสำนักงานรัฐบาลอิเล็กทรอนิกส์ (องค์การมหาชน) (ฉบับที่ ..) พ.ศ. .... ตามที่สำนักงาน ก.พ.ร. เสนอ และให้ส่งสำนักงานคณะกรรมการกฤษฎีกาตรวจพิจารณารวมกับร่างพระราชกฤษฎีกาจัดตั้งสำนักงานรัฐบาลอิเล็กทรอนิกส์ (องค์การมหาชน) (ฉบับที่ ..) พ.ศ. .... ซึ่งคณะรัฐมนตรีได้ มีมติอนุมัติหลักการ เมื่อวันที่ 8 พฤศจิกายน 2559 แล้วดำเนินการต่อไปได้ ทั้งนี้ ให้สำนักงาน ก.พ.ร. แจ้งผลการ พิจารณาของคณะกรรมการพัฒนาและส่งเสริมองค์การมหาชนให้สำนักงานคณะกรรมการกฤษฎีกาทราบโดยด่วน เพื่อใช้เป็นข้อมูลประกอบการตรวจพิจารณาร่างพระราชกฤษฎีกาในเรื่องนี้ต่อไป

 2. เห็นชอบให้มีคณะกรรมการขับเคลื่อนการพัฒนารัฐบาลดิจิทัล ตามที่สำนักงาน ก.พ.ร. เสนอ

 3. มอบหมายให้สำนักงาน ก.พ.ร. รับข้อสังเกตของสำนักงานปลัดสำนักนายกรัฐมนตรีและสำนักงาน ก.พ. ไปพิจารณาดำเนินการต่อไปด้วย

 **สาระสำคัญของร่างพระราชกฤษฎีกา**

 1. แก้ไขผู้รักษาการตามพระราชกฤษฎีกา จาก “รัฐมนตรีว่าการกระทรวงเทคโนโลยีสารสนเทศและการสื่อสาร” เป็น “นายกรัฐมนตรี”

 2. แก้ไขชื่อองค์การมหาชนจาก “สำนักงานรัฐบาลอิเล็กทรอนิกส์ (องค์การมหาชน)” เป็น “สำนักงานพัฒนารัฐบาลดิจิทัล (องค์การมหาชน)” เรียกโดยย่อว่า “สพร.” ให้ใช้ชื่อภาษาอังกฤษว่า “Digital Government Development Agency (Public Organization)” เรียกโดยย่อว่า “DGA”

 3. แก้ไขชื่อคณะกรรมการบริหารสำนักงานรัฐบาลอิเล็กทรอนิกส์ เป็น “คณะกรรมการสำนักงานพัฒนารัฐบาลดิจิทัล”

 4. กำหนดให้ สพร. มีวัตถุประสงค์ เพื่อพัฒนา บริหารจัดการ และให้บริการโครงสร้างพื้นฐานทางเทคโนโลยีดิจิทัลและระบบการให้บริการหรือแอปพลิเคชันพื้นฐาน จัดทำมาตรฐาน มาตรการ หลักเกณฑ์ วิธีการทางเทคโนโลยีดิจิทัล และกระบวนการดำเนินงาน ส่งเสริมและสนับสนุนให้เกิดการบูรณาการและแลกเปลี่ยนข้อมูลระหว่างหน่วยงานภาครัฐ การเปิดเผยข้อมูลภาครัฐผ่านเทคโนโลยีดิจิทัล และเป็นศูนย์กลางการแลกเปลี่ยนทะเบียนข้อมูลดิจิทัลภาครัฐ

 5. เพิ่มเติมอำนาจหน้าที่ให้ สพร. สามารถเข้าถือหุ้น เข้าเป็นหุ้นส่วน หรือเข้าร่วมทุนกับนิติบุคคลอื่นในกิจการที่เกี่ยวกับวัตถุประสงค์ของ สพร.

**6. เรื่อง ร่างพระราชกฤษฎีกาจัดตั้งสำนักงานส่งเสริมการจัดประชุมและนิทรรศการ (องค์การมหาชน)**

**(ฉบับที่ ..) พ.ศ. ....**

 คณะรัฐมนตรีมีมติอนุมัติหลักการร่างพระราชกฤษฎีกาจัดตั้งสำนักงานส่งเสริมการจัดประชุมและนิทรรศการ (องค์การมหาชน) (ฉบับที่ ..) พ.ศ. .... ตามที่สำนักงาน ก.พ.ร. เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 ทั้งนี้ ให้สำนักงาน ก.พ.ร. เร่งรัดดำเนินการร่างพระราชกฤษฎีกาจัดตั้งองค์การมหาชนที่ยังไม่แล้วเสร็จโดยเร็ว และนำเสนอคณะรัฐมนตรีต่อไป และให้รับความเห็นของสำนักงานปลัดสำนักนายกรัฐมนตรีไปพิจารณาดำเนินการต่อไปด้วย

 **สาระสำคัญของร่างพระราชกฤษฎีกาจัดตั้งสำนักงานส่งเสริมการจัดประชุมและนิทรรศการ (องค์การมหาชน) (ฉบับที่ ..) พ.ศ. ....** มีดังนี้

 1. กำหนดบทนิยามคำว่า “อุตสาหกรรมการจัดประชุมและนิทรรศการ” เพื่อให้เกิดความชัดเจนและสอดคล้องกับพันธกิจของสำนักงาน

 2. ปรับปรุงวัตถุประสงค์ของสำนักงาน โดยให้มีวัตถุประสงค์ในการส่งเสริม สนับสนุน และพัฒนาอุตสาหกรรมการจัดประชุมและนิทรรศการของประเทศไทยให้มีมาตรฐานเทียบเท่าสากล เป็นศูนย์กลางข้อมูลและส่งเสริม สนับสนุน เผยแพร่ข้อมูลที่เกี่ยวข้องกับอุตสาหกรรม รวมทั้ง ส่งเสริมภาพลักษณ์ สร้างโอกาสให้กับประเทศ ประสานงานกับหน่วยงานอื่น และอำนวยความสะดวก ในเรื่องที่เกี่ยวข้องกับอุตสาหกรรมการจัดประชุมและนิทรรศการในประเทศไทย

 3. แก้ไขเพิ่มเติมวัตถุประสงค์ของสำนักงาน โดยกำหนดให้สำนักงานมีอำนาจหน้าที่ในการส่งเสริม สนับสนุน พัฒนา และประชาสัมพันธ์ธุรกิจเกี่ยวข้องกับอุตสาหกรรรมการจัดประชุมและนิทรรศการของประเทศไทย รวมทั้ง สนับสนุน และพัฒนาโครงการที่จำเป็นต่ออุตสาหกรรมการจัดประชุมและนิทรรศการของประเทศไทย ภายใต้การสนับสนุนจากรัฐบาล

 4. แก้ไขปรับปรุงคุณสมบัติของคณะกรรมการ ซึ่งคณะกรรมการต้องประกอบด้วย กรรมการไม่น้อยกว่ากึ่งหนึ่งต้องไม่เป็นข้าราชการซึ่งมีตำแหน่งหรือเงินเดือนประจำ พนักงาน หรือลูกจ้างของส่วนราชการ หน่วยงานของรัฐ รัฐวิสาหกิจ หรือองค์กรปกครองส่วนท้องถิ่น เว้นแต่เป็นผู้สอนในสถาบันอุดมศึกษาของรัฐ และกรรมการจะดำรงตำแหน่งกรรมการในองค์การมหาชนเกินกว่าสามแห่งไม่ได้

 5. แก้ไขเพิ่มเติมอำนาจหน้าที่ของคณะกรรมการโดยให้มีอำนาจในการแต่งตั้ง และอำนาจหน้าที่ของคณะกรรมการตรวจสอบ การกำหนดเครื่องแบบผู้อำนวยการ เจ้าหน้าที่ ลูกจ้าง และเครื่องหมายหน่วยงาน รวมทั้งกำหนดแนวทางปฏิบัติงานตามหลักเกณฑ์และวิธีการบริหารกิจการบ้านเมืองที่ดี

 6. แก้ไขเพิ่มเติมคุณสมบัติของผู้อำนวยการ โดยผู้อำนวยการต้องไม่เป็นผู้ดำรงตำแหน่งทางการเมือง ไม่เป็นผู้บริหารของรัฐวิสาหกิจ หน่วยงานของรัฐ หรืองค์การมหาชนอื่น และไม่เป็นข้าราชการซึ่งมีตำแหน่งหรือเงินเดือนประจำ พนักงานหรือลูกจ้างของส่วนราชการ รัฐวิสาหกิจ องค์กรปกครองส่วนท้องถิ่น หรือหน่วยงานของรัฐ หรือผู้ปฏิบัติงานขององค์การมหาชนอื่น และไม่เป็นผู้มีส่วนได้เสียในกิจการที่กระทำหรือในกิจการที่เป็นการแข่งขันกับกิจการของโรงพยาบาล ไม่ว่าโดยตรงหรือทางอ้อม

 7. กำหนดให้การแต่งตั้ง โยกย้าย เลื่อนเงินเดือน เลื่อนตำแหน่ง และลงโทษทางวินัยผู้ตรวจสอบภายใน ให้ผู้อำนวยการและคณะกรรมการตรวจสอบพิจารณาร่วมกันแล้วเสนอให้คณะกรรมการให้ความเห็นชอบก่อนจึงดำเนินการได้

**7. เรื่อง ร่างกฎกระทรวงออกตามความในพระราชบัญญัติพลังงานนิวเคลียร์เพื่อสันติ พ.ศ. 2559 รวม 11 ฉบับ**

 คณะรัฐมนตรีมีมติอนุมัติหลักการร่างกฎกระทรวงออกตามความในพระราชบัญญัติพลังงานนิวเคลียร์เพื่อสันติ พ.ศ. 2559 รวม 11 ฉบับ ตามที่กระทรวงวิทยาศาสตร์และเทคโนโลยีเสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน โดยให้รับความเห็นของสำนักงานคณะกรรมการพัฒนาการเศรษฐกิจและสังคมแห่งชาติไปประกอบการพิจารณาด้วย แล้วดำเนินการต่อไปได้ และมอบหมายให้กระทรวงวิทยาศาสตร์และเทคโนโลยีรับความเห็นของกระทรวงทรัพยากรธรรมชาติและสิ่งแวดล้อม และสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการต่อไปด้วย

 **สาระสำคัญของร่างกฎกระทรวง รวม 11 ฉบับ**

 1. **ร่างกฎกระทรวงกำหนดรายละเอียดรายงานวิเคราะห์ความปลอดภัยของสถานประกอบการทางนิวเคลียร์ที่ใช้เครื่องปฏิกรณ์นิวเคลียร์ฉบับเบื้องต้น ประเภทที่ใช้เครื่องปฏิกรณ์นิวเคลียร์เพื่อการผลิตพลังงานและวิจัย พ.ศ. ....** มีสาระสำคัญเป็นการกำหนดให้ผู้ขอรับใบอนุญาตดำเนินการสถานประกอบการทางนิวเคลียร์ ประเภทที่ใช้เครื่องปฏิกรณ์นิวเคลียร์เพื่อการผลิตพลังงานและวิจัย จัดทำเอกสารรายงานวิเคราะห์ความปลอดภัย โดยมีรายละเอียดตามที่กำหนด

 2. **ร่างกฎกระทรวงกำหนด หลักเกณฑ์ วิธีการ และเงื่อนไขในการขออนุญาตการบรรจุเชื้อเพลิงนิวเคลียร์ วัสดุนิวเคลียร์ หรือเชื้อเพลิงนิวเคลียร์ใช้แล้ว การทดสอบการเดินเครื่องปฏิกรณ์นิวเคลียร์หรือการทดสอบการบรรจุวัสดุนิวเคลียร์หรือเชื้อเพลิงนิวเคลียร์ใช้แล้ว และการรายงานการทดสอบ พ.ศ. ....** มีสาระสำคัญเป็นการกำหนดให้ผู้ขออนุญาตต้องยื่นคำขออนุญาตประกอบแผนการเริ่มดำเนินการเพื่อทดสอบโครงสร้าง ระบบและส่วนประกอบของเครื่องปฏิกรณ์นิวเคลียร์

 3. **ร่างกฎกระทรวงกำหนดหลักเกณฑ์ วิธีการ เงื่อนไขและระยะเวลาการขอเลิกดำเนินการสถานประกอบการทางนิวเคลียร์ พ.ศ. ....** มีสาระสำคัญเป็นการกำหนดให้ผู้รับใบอนุญาตดำเนินการสถานประกอบการทางนิวเคลียร์ที่ประสงค์จะขอเลิกดำเนินการสถานประกอบการทางนิวเคลียร์ต้องยื่นคำขออนุญาตเลิกดำเนินการสถานประกอบการทางนิวเคลียร์ และยื่นแผนการเลิกดำเนินการก่อนหยุดดำเนินการไม่น้อยกว่า 3 ปี พร้อมทั้งเอกสารหลักฐานที่จำเป็น

 4. **ร่างกฎกระทรวงกำหนดหลักเกณฑ์ ขั้นตอนและวิธีการการจัดการเชื้อเพลิงนิวเคลียร์ใช้แล้ว พ.ศ. ....** มีสาระสำคัญเป็นการกำหนดให้ผู้รับใบอนุญาตต้องมีการจัดการเชื้อเพลิงนิวเคลียร์ใช้แล้วใน สถานประกอบการทางนิวเคลียร์ตลอดอายุใบอนุญาตของสถานประกอบการทางนิวเคลียร์ โดยคำนึงถึงขนาดและประเภทของสถานประกอบการทางนิวเคลียร์และวิธีการนั้นต้องเป็นไปตามที่กำหนด

 5. **ร่างกฎกระทรวงกำหนดศักยภาพทางเทคนิคและการเงินของผู้ตั้งสถานประกอบการทางนิวเคลียร์ พ.ศ. ....** มีสาระสำคัญเป็นการกำหนดให้ผู้ประสงค์จะตั้งสถานประกอบการทางนิวเคลียร์ต้องมีศักยภาพทางเทคนิคและการเงินในขณะยื่นคำขอรับใบอนุญาตในแต่ละประเภท และศักยภาพดังกล่าวต้องมีอยู่ตลอดเวลาที่ดำเนินการตามอายุของใบอนุญาตแต่ละประเภท

 6. **ร่างกฎกระทรวงกำหนดหลักเกณฑ์ และวิธีการแจ้งการดำเนินการเพื่อนำวัสดุกัมมันตรังสีขึ้นมาจากหลุมสำรวจปิโตรเลียม และกรณีไม่สามารถนำวัสดุกัมมันตรังสีขึ้นจากหลุมสำรวจปิโตรเลียมได้ พ.ศ. ....** มีสาระสำคัญเป็นการกำหนดหลักเกณฑ์และวิธีการแจ้งการดำเนินการในกรณีที่ปรากฏว่ามีการตกค้างของวัสดุกัมมันตรังสีในหลุมสำรวจปิโตรเลียมเพื่อนำวัสดุกัมมันตรังสีขึ้นมาจากหลุมสำรวจปิโตรเลียม

 7. **ร่างกฎกระทรวงกำหนดวิธีการรักษาความมั่นคงปลอดภัยของวัสดุนิวเคลียร์และสถานประกอบการทางนิวเคลียร์ พ.ศ. ....** มีสาระสำคัญเป็นการกำหนดให้ผู้รับใบอนุญาตมีไว้ในครอบครองหรือใช้วัสดุนิวเคลียร์และผู้รับใบอนุญาตดำเนินการสถานประกอบการทางนิวเคลียร์ ต้องจัดให้มีวิธีการป้องกันการเอาไปซึ่งวัสดุนิวเคลียร์โดยมิชอบในระหว่างการใช้งานและการจัดเก็บ การค้นหาและการเอากลับมาซึ่งวัสดุนิวเคลียร์ที่สูญหายหรือถูกลักไป รวมทั้งจัดให้มีระบบการคุ้มครองทางกายภาพ

 8. **ร่างกฎกระทรวงกำหนดหลักเกณฑ์ วิธีการ และเงื่อนไขการออกใบอนุญาตให้ใช้พื้นที่เพื่อตั้งสถานประกอบการทางนิวเคลียร์ พ.ศ. ....** มีสาระสำคัญเป็นการกำหนดให้ผู้ที่จะก่อตั้งสถานประกอบการ ทางนิวเคลียร์ต้องได้รับใบอนุญาตให้ใช้พื้นที่เพื่อตั้งสถานประกอบการทางนิวเคลียร์ โดยต้องยื่นคำขอรับใบอนุญาตพร้อมด้วยรายงานวิเคราะห์ความเหมาะสมของพื้นที่ตั้งสถานประกอบการทางนิวเคลียร์

 9. **ร่างกฎกระทรวงกำหนดหลักเกณฑ์ วิธีการ และเงื่อนไขในการขอรับใบอนุญาตก่อสร้างสถานประกอบการทางนิวเคลียร์ พ.ศ. ....** มีสาระสำคัญเป็นการกำหนดให้ผู้รับใบอนุญาตพื้นที่เพื่อตั้งสถานประกอบการทางนิวเคลียร์ที่ประสงค์จะก่อสร้างสถานประกอบการทางนิวเคลียร์ ต้องได้รับใบอนุญาตก่อสร้างสถานประกอบการทางนิวเคลียร์ โดยต้องยื่นเอกสารหลักฐานตามที่กำหนด

 10. **ร่างกฎกระทรวงกำหนดหลักเกณฑ์ วิธีการ และเงื่อนไขการออกใบอนุญาต การต่ออายุใบอนุญาต และการออกใบแทนใบอนุญาตดำเนินการสถานประกอบการทางนิวเคลียร์ พ.ศ. ....** มีสาระสำคัญเป็นการกำหนดคุณสมบัติของผู้ขอรับใบอนุญาต วิธีการขอรับใบอนุญาต และการจัดเตรียมเอกสารหลักฐานต่าง ๆ ตามที่กำหนด

 11. **ร่างกฎกระทรวงกำหนดการทบทวนและปรับปรุงรายงานวิเคราะห์ความปลอดภัยของสถานประกอบการทางนิวเคลียร์ พ.ศ. ....** มีสาระสำคัญเป็นการกำหนดให้เป็นหน้าที่ของผู้รับใบอนุญาตดำเนินการ สถานประกอบการทางนิวเคลียร์ต้องทบทวนและปรับปรุงรายงานวิเคราะห์ความปลอดภัยของสถานประกอบการทางนิวเคลียร์ ซึ่งต้องทบทวนและปรับปรุงทุก ๆ 10 ปี

**8. เรื่อง ร่างกฎกระทรวง (พ.ศ. ....) ออกตามความในพระราชบัญญัติกองทุนเงินให้กู้ยืมเพื่อการศึกษา พ.ศ. 2560**

 คณะรัฐมนตรีมีมติอนุมัติหลักการร่างกฎกระทรวง (พ.ศ. ....) ออกตามความในพระราชบัญญัติกองทุนเงินให้กู้ยืมเพื่อการศึกษา พ.ศ. 2560 ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 **สาระสำคัญของร่างกฎกระทรวง**

 1. กำหนดวิธีการขอข้อมูลส่วนบุคคลของผู้กู้ยืมเงิน โดยให้กองทุนฯ มีหนังสือหรือทำบันทึกข้อตกลงกับหน่วยงานหรือองค์กรภาครัฐหรือเอกชนซึ่งเป็นผู้ครอบครองข้อมูลส่วนบุคคลของผู้กู้ยืมเงิน พร้อมกับแจ้งให้ทราบถึงวัตถุประสงค์ของการขอและการใช้ข้อมูลส่วนบุคคล ทั้งนี้ ให้กองทุนฯ ขอได้เท่าที่จำเป็น ทั้งนี้เพื่อประโยชน์ในการบริหารกองทุนฯ และการติดตามการชำระเงินคืนกองทุนฯ เท่านั้น

 2. กำหนดให้หน่วยงานหรือองค์กรทั้งภาครัฐและเอกชน หรือบุคคลซึ่งเป็นผู้ครอบครองข้อมูลส่วนบุคคลของผู้กู้ยืมเงินจัดส่งข้อมูลที่เป็นปัจจุบันให้กองทุนฯ ในรูปแบบเอกสารหรือข้อมูลอิเล็กทรอนิกส์ตามรูปแบบที่มีอยู่หรือตามรูปแบบที่กองทุนฯ กำหนดภายในเวลาสามสิบวันนับแต่วันที่ได้รับหนังสือจากกองทุนฯ

 3. กำหนดวิธีการขอให้เปิดเผยข้อมูลการกู้ยืมเงินและการชำระเงินคืนกองทุนฯ โดยให้หน่วยงานหรือองค์กรภาครัฐและเอกชนหรือบุคคลใดที่จะขอข้อมูลดังกล่าวของผู้กู้ยืมเงินมีหนังสือร้องขอมายังกองทุนฯ หรือทำเป็นบันทึกข้อตกลง โดยระบุวัตถุประสงค์ของการนำข้อมูลไปใช้พร้อมทั้งแนบหนังสือหรือหลักฐานที่ผู้กู้ยืมเงินได้ให้ความยินยอมเปิดเผยข้อมูล

 4. กำหนดให้กองทุนฯ เปิดเผยข้อมูลเกี่ยวกับการกู้ยืมเงินและการชำระเงินคืนกองทุนฯ แก่ผู้ร้องขอภายในสามสิบวันนับแต่วันที่ได้รับหนังสือร้องขอ เว้นแต่มีเหตุจำเป็นให้แจ้งกำหนดเวลาที่สามารถจะส่งข้อมูลให้ ผู้ร้องขอทราบ

 5. กำหนดให้หน่วยงานหรือผู้ร้องขอที่ได้รับข้อมูลจากกองทุนฯ จะต้องไม่ใช้ข้อมูลเพื่อวัตถุประสงค์อื่นนอกเหนือจากวัตถุประสงค์ที่ได้แจ้งไว้กับกองทุนฯ และจะไม่นำข้อมูลนี้ไปเปิดเผยต่อไปยังบุคคลภายนอกหรือบุคคลอื่น ซึ่งไม่มีอำนาจในการเข้าถึงหรือใช้ข้อมูล รวมทั้งต้องจัดให้มีมาตรการหรือระบบการเก็บรักษาข้อมูลให้เหมาะสมและปลอดภัย

 6. กำหนดให้ผู้จัดการกองทุนฯ จัดให้มีมาตรการหรือระบบการเก็บรักษาข้อมูลส่วนบุคคลและข้อมูลการกู้ยืมเงินให้เหมาะสมและปลอดภัย

 7. กำหนดให้ผู้จัดการกองทุนฯ จัดให้มีการทำบัญชีแสดงรายการข้อมูลส่วนบุคคล และเปิดเผยข้อมูลการกู้ยืมเงิน ในรูปแบบเอกสารหรือข้อมูลอิเล็กทรอนิกส์ให้มีความเหมาะสม ถูกต้องและเป็นปัจจุบัน รวมทั้งต้องส่งรายงานสรุปดังกล่าวให้คณะกรรมการกองทุนฯ ทราบ

**9. เรื่อง ร่างกฎกระทรวงออกตามความในพระราชบัญญัติวัตถุที่ออกฤทธิ์ต่อจิตและประสาท พ.ศ. 2559 รวม 3 ฉบับ**

 คณะรัฐมนตรีมีมติอนุมัติหลักการร่างกฎกระทรวงออกตามความในพระราชบัญญัติวัตถุที่ออกฤทธิ์ต่อจิตและประสาท พ.ศ. 2559 รวม 3 ฉบับ ได้แก่ 1) ร่างกฎกระทรวงการขออนุญาตและการออกใบอนุญาตเกี่ยวกับการผลิต นำเข้าหรือส่งออกซึ่งวัตถุออกฤทธิ์ในประเภท 2 พ.ศ. .... 2) ร่างกฎกระทรวงการขออนุญาตและการออกใบอนุญาตนำเข้าหรือส่งออกซึ่งวัตถุออกฤทธิ์ในประเภท 2 ประเภท 3 หรือประเภท 4 เฉพาะเพื่อใช้ในยานพาหนะที่ใช้ในการขนส่งสาธารณะระหว่างประเทศที่จดทะเบียนในราชอาณาจักร พ.ศ. .... และ 3) ร่างกฎกระทรวงกำหนดค่าธรรมเนียมสำหรับผู้รับอนุญาตตามกฎหมายว่าด้วยวัตถุที่ออกฤทธิ์ต่อจิตและประสาท พ.ศ. .... ตามที่กระทรวงสาธารณสุข (สธ.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของกระทรวงการคลังไปประกอบการพิจารณาด้วย แล้วดำเนินการต่อไปได้

 **สาระสำคัญของร่างกฎกระทรวง**ทั้ง 3 ฉบับดังกล่าว เป็นการกำหนดหลักเกณฑ์ วิธีการ และเงื่อนไขเกี่ยวกับการขออนุญาตและการออกใบอนุญาตเกี่ยวกับการผลิต นำเข้าหรือส่งออกซึ่งวัตถุออกฤทธิ์ในประเภท 2 กำหนดหลักเกณฑ์ วิธีการ และเงื่อนไขเกี่ยวกับการขออนุญาตและการออกใบอนุญาตนำเข้าหรือส่งออกซึ่งวัตถุออกฤทธิ์ในประเภท 2 ประเภท 3 หรือประเภท 4 ในปริมาณเท่าที่จำเป็นต้องใช้ประจำในการปฐมพยาบาลหรือในกรณีเกิดเหตุฉุกเฉินในยานพาหนะที่ใช้ในการขนส่งสาธารณะระหว่างประเทศที่จดทะเบียนในราชอาณาจักร และกำหนดค่าธรรมเนียมสำหรับผู้รับอนุญาตตามกฎหมายว่าด้วยวัตถุที่ออกฤทธิ์ต่อจิตและประสาท เพื่อให้เป็นไปตามพระราชบัญญัติวัตถุที่ออกฤทธิ์ต่อจิตและประสาท พ.ศ. 2559

**10. เรื่อง ร่างกฎกระทรวงกำหนดจำนวนกรรมการ คุณสมบัติ หลักเกณฑ์ และวิธีการสรรหาการเลือกประธานกรรมการและกรรมการ วาระการดำรงตำแหน่ง และการพ้นจากตำแหน่งของกรรมการในคณะกรรมการการอุดมศึกษา (ฉบับที่ ..) พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงกำหนดจำนวนกรรมการ คุณสมบัติ หลักเกณฑ์ และวิธีการสรรหาการเลือกประธานกรรมการและกรรมการ วาระการดำรงตำแหน่ง และการพ้นจากตำแหน่งของกรรมการในคณะกรรมการการอุดมศึกษา (ฉบับที่ ..) พ.ศ. .... ตามที่กระทรวงศึกษาธิการ (ศธ.) เสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน โดยให้รับความเห็นของสำนักงาน ก.พ.ร. สำนักงานคณะกรรมการพัฒนาการเศรษฐกิจและสังคมแห่งชาติ และสำนักงานคณะกรรมการกำกับหลักทรัพย์และตลาดหลักทรัพย์ไปประกอบการพิจารณาด้วย แล้วดำเนินการต่อไปได้

 **สาระสำคัญร่างกฎกระทรวงฯ** เป็นการแก้ไขเพิ่มเติมกฎกระทรวงกำหนดจำนวนคณะกรรมการ คุณสมบัติ หลักเกณฑ์ และวิธีการสรรหา การเลือกประธานกรรมการและกรรมการ วาระการดำรงตำแหน่ง และ การพ้นจากตำแหน่งของกรรมการในคณะกรรมการการอุดมศึกษา พ.ศ. 2546 โดยปรับปรุงองค์ประกอบของกรรมการในคณะกรรมการอุดมศึกษา วิธีการสรรหาและเลือกกรรมการ รวมทั้งแก้ไขระยะเวลาในการดำเนินการ

สรรหา การเลือก และการแต่งตั้งกรรมการชุดใหม่ให้มีความเหมาะสมยิ่งขึ้น

**11. เรื่อง ร่างประกาศกระทรวงพาณิชย์ เรื่อง กำหนดให้เครื่องปรับอากาศที่ใช้สารเอชซีเอฟซี – 22 (สารคลอโรไดฟลูออโรมีเทน) ที่มีขนาดทำความเย็นต่ำกว่า 50,000 บีทียูต่อชั่วโมง เป็นสินค้าต้องห้ามในการนำเข้ามาในราชอาณาจักร พ.ศ. ....**

 คณะรัฐมนตรีมีมติอนุมัติในหลักการร่างประกาศกระทรวงพาณิชย์ เรื่อง กำหนดให้เครื่องปรับอากาศที่ใช้สารเอชซีเอฟซี – 22 (สารคลอโรไดฟลูออโรมีเทน) ที่มีขนาดทำความเย็นต่ำกว่า 50,000

บีทียูต่อชั่วโมง เป็นสินค้าต้องห้ามในการนำเข้ามาในราชอาณาจักร พ.ศ. .... ตามที่กระทรวงพาณิชย์ (พณ.) เสนอ และให้ส่งคณะกรรมการตรวจสอบร่างกฏหมายและร่างอนุบัญญัติที่เสนอคณะรัฐมนตรีตรวจพิจารณา โดยให้รับความเห็นของกระทรวงการต่างประเทศและ สำนักงานคณะกรรมการพัฒนาการเศรษฐกิจและสังคมแห่งชาติ ไปประกอบการพิจารณาด้วย แล้วดำเนินการต่อไป

 พณ. เสนอว่า

 1. กระทรวงอุตสาหกรรม (อก.) โดยกรมโรงงานอุตสาหกรรม แจ้งว่า ประเทศไทยในฐานะประเทศภาคีสมาชิกตามพิธีสารมอนทรีออลว่าด้วยสารทำลายชั้นบรรยากาศโอโซน ซึ่งประเทศไทยได้ขอรับเงินช่วยเหลือจากกองทุนพหุภาคีภายใต้พิธีสารมอนทรีออลในการดำเนินโครงการลดและเลิกใช้สารไฮโดรคลอโรฟลูออโรคาร์บอน ระยะที่ 1 (HCFCs Phase-out Management Plan Stage I) เพื่อช่วยเหลือผู้ประกอบการผลิตเครื่องปรับอากาศในการปรับเปลี่ยนอุปกรณ์กระบวนการผลิต และการเสริมสร้างศักยภาพของผู้ประกอบการในการใช้สารทดแทน ซึ่งตามเงื่อนไขการขอรับเงินช่วยเหลือจากกองทุนพหุภาคีฯ ประเทศไทยจะต้องกำหนดให้เครื่องปรับอากาศที่ใช้สารเอชซีเอฟซี – 22 ที่มีขนาดทำความเย็นต่ำกว่า 50,000 บีทียูต่อชั่วโมง เป็นสินค้าต้องห้ามในการนำเข้ามาในราชอาณาจักร เพื่อจำหน่ายในประเทศ ตั้งแต่วันที่ 1 มกราคม 2560 เป็นต้นไป

 2. เพื่อเป็นการอนุรักษ์สิ่งแวดล้อม การสาธารณสุข การคุ้มครองความปลอดภัยของประชาชนและเพื่อให้เป็นไปตามข้อตกลงของพิธีสารมอนทรีออลว่าด้วยสารทำลายชั้นบรรยากาศโอโซน ซึ่งประเทศไทยในฐานะประเทศภาคีสมาชิกมีพันธะผูกพันที่ต้องปฏิบัติตาม จึงสมควรกำหนดมาตรการเพื่อให้เครื่องปรับอากาศที่ใช้สารเอชซีเอฟซี – 22 (สารคลอโรไดฟลูออโรมีเทน) ที่มีขนาดทำความเย็นต่ำกว่า 50,000 บีทียูต่อชั่วโมง เป็นสินค้าที่ต้องห้ามนำเข้ามาในราชอาณาจักร

 **สาระสำคัญของร่างประกาศ**

 กำหนดให้เครื่องปรับอากาศที่ใช้สารเอชซีเอฟซี – 22 (สารคลอโรไดฟลูออโรมีเทน) ที่มีขนาด

ทำความเย็นต่ำกว่า 50,000 บีทียูต่อชั่วโมง เป็นสินค้าต้องห้ามในการนำเข้ามาในราชอาณาจักร และให้ใช้บังคับ

เมื่อพ้นกำหนด 60 วัน นับแต่วันประกาศในราชกิจจานุเบกษา เป็นต้นไป

|  |
| --- |
| **เศรษฐกิจ- สังคม** |

**12. เรื่อง ขยายเวลาการไว้ทุกข์และการลดธงครึ่งเสาในช่วงงานพระบรมศพ พระบาทสมเด็จพระปรมินทรมหาภูมิพลอดุลยเดช บรมนาถบพิตร (สำนักเลขาธิการคณะรัฐมนตรี)**

 คณะรัฐมนตรีมีมติอนุมัติให้ขยายเวลาการไว้ทุกข์และการลดธงครึ่งเสาในช่วงงานพระบรมศพพระบาทสมเด็จพระปรมินทรมหาภูมิพลอดุลยเดช บรมนาถบพิตร ตามที่สำนักเลขาธิการคณะรัฐมนตรี (สลค.) เสนอ ดังนี้

1. **ขยายเวลาการไว้ทุกข์**ของข้าราชการ พนักงานรัฐวิสาหกิจ และเจ้าหน้าที่ของรัฐ จากเดิมขยาย

จากวันศุกร์ที่ 13 ตุลาคม 2560 ไปจนถึงวันที่ 27 ตุลาคม 2560 อันเป็นวันเก็บพระบรมอัฐิ รวมเวลา 15 วัน **เป็น ขยายไปจนถึงวันอาทิตย์ที่ 29 ตุลาคม 2560 รวม 17 วัน**

1. ให้สถานที่ราชการ รัฐวิสาหกิจ หน่วยงานของรัฐ สถานศึกษา และสถานที่ทำการของรัฐ ทั้งใน

และต่างประเทศ**ลดธงครึ่งเสา** **จากเดิม** ตั้งแต่วันศุกร์ที่ 13 ตุลาคม 2560 ถึงวันศุกร์ที่ 27 ตุลาคม 2560 รวมเวลา 15 วัน **เป็น จนถึงวันอาทิตย์ที่ 29 ตุลาคม 2560 รวม 17 วัน**

1. ให้ข้าราชการและเจ้าหน้าที่ของรัฐ **จากเดิม** ออกทุกข์ตั้งแต่วันเสาร์ที่ 28 ตุลาคม 2560

เป็นต้นไป **เป็น ออกทุกข์ตั้งแต่วันจันทร์ที่ 30 ตุลาคม 2560** เป็นต้นไป

1. ให้**เริ่มเก็บผ้าระบาย ป้ายส่งเสด็จสู่สวรรคาลัย** ตามสถานที่ต่าง ๆ จากเดิม ตั้งแต่คืน

วันศุกร์ที่ 27 ตุลาคม 2560 **เป็น ตั้งแต่คืนวันอาทิตย์ที่ 29 ตุลาคม 2560**

**นอกจากนี้ ให้เป็นไปตามมติคณะรัฐมนตรีเมื่อวันที่ 26 กันยายน 2560** ทั้งนี้ เพื่อให้เป็นไปตามพระราชโองการโปรดเกล้าโปรดกระหม่อมให้ข้าราชสำนัก**ออกทุกข์ ตั้งแต่วันที่ 30 ตุลาคม 2560** ตามประกาศสำนักพระราชวัง เรื่อง กำหนดการออกทุกข์ของข้าราชสำนัก ลงวันที่ 3 ตุลาคม 2560

**13. เรื่อง ขออนุมัติดำเนินการโครงการประตูระบายน้ำศรีสองรักอันเนื่องมาจากพระราชดำริ อำเภอเชียงคาน จังหวัดเลย**

 คณะรัฐมนตรีมีมติอนุมัติในหลักการให้กระทรวงเกษตรและสหกรณ์ (กษ) (กรมชลประทาน) ดำเนินการก่อสร้างโครงการประตูระบายน้ำศรีสองรักอันเนื่องมาจากพระราชดำริ อำเภอเชียงคาน จังหวัดเลย ตามที่ กษ. เสนอ สำหรับค่าใช้จ่ายในการดำเนินโครงการดังกล่าว ให้เป็นไปตามความเห็นของสำนักงบประมาณ โดยให้ กษ. ดำเนินการให้ถูกต้อง เป็นไปตามบทบัญญัติของกฎหมายและระเบียบ หลักเกณฑ์ที่เกี่ยวข้องอย่างเคร่งครัด และให้ กษ. (กรมชลประทานและสำนักงานปฏิรูปที่ดินเพื่อเกษตรกรรม)

เร่งดำเนินการตามขั้นตอนเพื่อให้ได้รับการอนุญาตใช้พื้นที่ในเขตปฏิรูปที่ดิน รวมทั้งให้สร้างความเข้าใจและการยอมรับจากราษฎรที่ได้รับผลกระทบ และผลประโยชน์จากการดำเนินโครงการ เพื่อสามารถดำเนินการตามแผนปฏิบัติการที่ตั้งไว้

 **สาระสำคัญของเรื่อง**

  **โครงการประตูระบายน้ำศรีสองรักอันเนื่องมาจากพระราชดำริ อำเภอเชียงคาน**

**จังหวัดเลย** มีวัตถุประสงค์เพื่อเป็นแหล่งน้ำต้นทุนสับสนุนพื้นที่เกษตรกรรมและการอุปโภคบริโภค รวมทั้ง

เพื่อบรรเทาอุทกภัยในฤดูน้ำหลาก และเพื่อสนับสนุนประเด็นยุทธศาสตร์จังหวัดเลยในด้านพัฒนาการท่องเที่ยว และพัฒนาคน สังคม คุณภาพชีวิตทรัพยากรธรรมชาติสิ่งแวดล้อม ตลอดจนสร้างมูลค่าเพิ่มผลผลิตด้านการเกษตรเพื่อสนับสนุนการค้า การลงทุน

 **องค์ประกอบโครงการ**

 1. ประตูระบายน้ำศรีสองรัก (ช่องลัด) เป็นประตูระบายน้ำประเภทบานตรง กว้าง 15.00 เมตร สูง 13.20 เมตร จำนวน 5 ช่อง สามารถระบายน้ำได้ 2,500 ลูกบาศก์เมตรต่อวินาที

 2. ประตูระบายน้ำในลำน้ำเดิม (แม่น้ำเลย) เป็นประตูระบายน้ำประเภทบานตรง

กว้าง 10.00 เมตร สูง 12.50 เมตร จำนวน 2 ช่อง สามารถระบายน้ำได้ 400 ลูกบาศก์เมตรต่อวินาที

พร้อมประตูเรือสัญจร (NAVIGATION LOCK ) กว้าง 10 เมตร ยาว 77 เมตร

 3. อาคารควบคุมบานระบาย มีพื้นที่ใช้สอย 2,500 ตารางเมตร แบ่งออกเป็น 3 ชั้น ได้แก่ พื้นที่สำหรับการจัดนิทรรศการและห้องเครื่อง พื้นที่สำหรับห้องประชุมและสำนักงาน และพื้นที่สำหรับห้องควบคุม

 4. ระบบส่งน้ำ ประกอบด้วยสถานีสูบน้ำ จำนวน 5 สถานี และระบบท่อส่งน้ำความยาว รวมประมาณ 99 กิโลเมตร แยกเป็นฝั่งขวาและฝั่งซ้ายของแม่น้ำเลย ส่งน้ำให้พื้นที่รับประโยชน์ทั้งโครงการ 72,500 ไร่ ครอบคลุมพื้นที่ 7 ตำบล คือ ตำบลเชียงคาน ตำบลนาว่าว ตำบลปากตม ตำบลหาดทรายขาว ตำบลเขาแก้ว ตำบลจอมศรี และตำบลธาตุ อำเภอเชียงคาน จังหวัดเลย

 **ระยะเวลาดำเนินการ** 6 ปี (ปีงบประมาณ พ.ศ. 2561 - 2566)

**14. เรื่อง การขอกู้เงินของธนาคารอาคารสงเคราะห์**

 คณะรัฐมนตรีมีมติอนุมัติให้ธนาคารอาคารสงเคราะห์ (ธอส.) กู้เงินโดยการออกพันธบัตรวงเงิน รวมไม่เกิน 22,300 ล้านบาท ในปี 2560 ตามที่กระทรวงการคลัง (กค.) เสนอ โดยแบ่งเป็น

 1. การกู้เงินโดยการออกพันธบัตรใหม่เพิ่มเติม จำนวน 11,000 ล้านบาท ซึ่งได้กำหนดไว้ใน แผนการจัดหาแหล่งเงินทุนและการปรับสมดุลโครงสร้างเงินทุนในระยะยาวของ ธอส. (แผนการจัดหาแหล่งเงินทุนฯ)

ที่คณะกรรมการนโยบายรัฐวิสาหกิจ (คนร.) ได้ให้ความเห็นชอบแล้ว

 2. การกู้เงินโดยการออกพันธบัตรเพื่อ Roll-over จำนวน 11,300 ล้านบาท ซึ่งเป็นกรอบวงเงินการออกธนบัตรเพื่อทดแทนพันธบัตรเดิมที่มีอายุครบกำหนด

 ทั้งนี้ ให้ กค. ร่วมกับ ธอส. เร่งพิจารณาออกแบบผลิตภัณฑ์เงินฝากหรือผลิตภัณฑ์ทางการเงินอื่น ๆ ที่มีความสอดคล้องกับการให้สินเชื่อระยะยาว เพื่อเพิ่มสัดส่วนการระดมทุนจากเงินฝากระยะยาว ซึ่งเป็นการป้องกันการเกิดปัญหาการขาดสภาพคล่องจากความไม่สัมพันธ์กันระหว่างอายุของหนี้สินและสินทรัพย์ (Maturity Mismatch) อย่างยั่งยืน สำหรับการดำเนินการตามแผนการจัดหาแหล่งเงินทุนดังกล่าว ให้คำนึงถึงผลกระทบต่อต้นทุนทางการเงินของธนาคารในภาพรวมด้วย

**15. เรื่อง การระบายข้าวโพดเลี้ยงสัตว์คงเหลือโครงการแทรกแซงตลาดข้าวโพดเลี้ยงสัตว์ ปี 2551/52**

คณะรัฐมนตรี มีมติรับทราบการระบายข้าวโพดเลี้ยงสัตว์คงเหลือโครงการแทรกแซงตลาดข้าวโพดเลี้ยงสัตว์ ปี 2551/52 ในการดูแลของรัฐบาล ตามมติคณะกรรมการนโยบายและบริหารจัดการข้าวโพดเลี้ยงสัตว์ ครั้งที่ 1 /2560 ซึ่งเป็นไปตามผลการตรวจสอบของคณะอนุกรรมการแก้ไขปัญหาข้าวโพดเลี้ยงสัตว์ในสต็อกของรัฐบาล ตามที่กระทรวงพาณิชย์ (พณ.) เสนอ และให้คณะกรรมการนโยบายและบริหารจัดการข้าวโพดเลี้ยงสัตว์และหน่วยงานที่เกี่ยวข้องดำเนินการตามอำนาจหน้าที่เพื่อเร่งดำเนินการระบายข้าวโพดเลี้ยงสัตว์ฯ ให้แล้วเสร็จโดยเร็ว และเป็นไปตามขั้นตอนของกฎหมายและมติคณะรัฐมนตรีที่เกี่ยวข้องต่อไป

 ทั้งนี้ ให้ พณ. (องค์การคลังสินค้า) และหน่วยงานที่เกี่ยวข้องรับความเห็นของกระทรวงการคลัง กระทรวงเกษตรและสหกรณ์ สำนักงบประมาณ และสำนักงานคณะกรรมการพัฒนาการเศรฐกิจและสังคมแห่งชาติ ไปพิจารณาดำเนินการในส่วนที่เกี่ยวข้องต่อไปด้วย

 **สาระสำคัญของผลการประชุม นบขพ. ครั้งที่ 1/2560 เมื่อวันที่ 29 มีนาคม 2560 มีมติอนุมัติแนวทางการระบายข้าวโพดเลี้ยงสัตว์โครงการแทรกแซงตลาดข้าวโพดเลี้ยงสัตว์ ปี 2551/52 ดังนี้**

 1. ให้ อคส. ระบายข้าวโพดเลี้ยงสัตว์คงเหลือในการดูแลของรัฐบาล จำนวน 94,168,.98 ตัน โดยในเบื้องต้น ให้ระบายข้าวโพดเลี้ยงสัตว์ จำนวน 84,134.73 ตัน ตามที่คณะอนุกรรมการแก้ไขปัญหาข้าวโพดเลี้ยงสัตว์ในสต็อกของรัฐบาลมีความเห็นว่าอยู่ในเงื่อนไขที่สามารถระบายได้ก่อน สำหรับข้าวโพดเลี้ยงสัตว์ที่ยังไม่มีข้อยุติในส่วนของคดีความทางกฎหมาย จำนวน 10,034.25 ตัน ให้ อคส. เสนอ นบขพ. ระบาย เมื่อมีข้อยุติในทางคดีต่อไป

 2. ให้ อคส. พิจารณาระบายข้าวโพดเลี้ยงสัตว์ ในสต็อกของรัฐบาลตามสภาพ โดยให้ อคส. เจรจากับเจ้าของคลังสินค้าหรือผู้ที่ซื้อที่เสนอราคาซื้อสูงสุดในแต่ละคลัง แล้วนำเสนอประธานกรรมการ นบขพ. พิจารณาอนุมัติการระบายต่อไป ทั้งนี้ ให้ อคส. กำหนดมาตราการที่เข้มงวด จริงจัง มิให้มีการนำข้าวโพดเลี้ยงสัตว์ที่จะระบายกลับเข้าสู่วงจรตลาดปกติ

**16. เรื่อง นโยบายและแผนระดับชาติว่าด้วยความมั่นคงแห่งชาติ (พ.ศ. 2560-2564)**

 คณะรัฐมนตรีมีมติเห็นชอบตามที่สำนักงานสภาความมั่นคงแห่งชาติ (สมช.) เสนอ ดังนี้

 1. เห็นชอบร่างนโยบายและแผนระดับชาติว่าด้วยความมั่นคงแห่งชาติ (พ.ศ. 2560-2564) โดยให้

หน่วยงานที่เกี่ยวข้องใช้เป็นกรอบแนวทางการดำเนินงานจัดทำยุทธศาสตร์หรือแผนงานด้านความมั่นคงเฉพาะ เรื่อง หรือการกำหนดแผนงานหรือโครงการที่เกี่ยวข้องให้สอดคล้องกับนโยบายและแผนระดับชาติว่าด้วยความมั่นคงแห่งชาติฯ และยกเลิกนโยบายความมั่นคงแห่งชาติ (พ.ศ. 2558-2564) ตามมติคณะรัฐมนตรีเมื่อวันที่ 27 มีนาคม 2558 (เรื่อง นโยบายความมั่นคงแห่งชาติ พ.ศ. 2558-2564) และให้ใช้นโยบายและแผนระดับชาติว่าด้วยความมั่นคงแห่งชาติ (พ.ศ. 2560-2564) แทน

 2. มอบหมายสำนักเลขาธิการคณะรัฐมนตรีนำกราบบังคมทูลเกล้าถวายเพื่อทรงลงพระปรมาภิไธย

ประกาศใช้นโยบายและแผนระดับชาติว่าด้วยความมั่นคงแห่งชาติ (พ.ศ. 2560-2564)

 **สาระสำคัญของเรื่อง**

 **นโยบายและแผนระดับชาติว่าด้วยความมั่นคงแห่งชาติฯ ฉบับใหม่ สรุปได้** ดังนี้

 **1. นโยบายความมั่นคงแห่งชาติ** มีจำนวน 16 นโยบาย ประกอบด้วย 1) เสริมสร้างความมั่นคง

ของสถาบันหลักของชาติและการปกครองระบอบประชาธิปไตยอันมีพระมหากษัตริย์ทรงเป็นประมุข 2) สร้างความเป็นธรรม ความปรองดอง และความสมานฉันท์ในชาติ 3) ป้องกันและแก้ไขการก่อความไม่สงบในจังหวัดชายแดนภาคใต้ 4) จัดระบบการบริหารจัดการชายแดนเพื่อป้องกันและแก้ไขปัญหาข้ามพรมแดน 5) สร้างเสริมศักยภาพการป้องกันและแก้ไขปัญหาภัยคุกคามข้ามชาติ 6) ปกป้อง รักษาผลประโยชน์แห่งชาติทางทะเล 7) จัดระบบ ป้องกัน และแก้ไขปัญหาผู้หลบหนีเข้าเมือง 8) เสริมสร้างความเข้มแข็งและภูมิคุ้มกันความมั่นคงภายใน 9) เสริมสร้างความมั่นคงของชาติจากภัยการทุจริต 10) เสริมสร้างความมั่นคงปลอดภัยไซเบอร์ 11) รักษาความมั่นคงของฐานทรัพยากรธรรมชาติและสิ่งแวดล้อม 12) เสริมสร้างความมั่นคงทางพลังงานและอาหาร 13) พัฒนาระบบการเตรียมพร้อมแห่งชาติเพื่อเสริมสร้างความมั่นคงของชาติ 14) เสริมสร้างและพัฒนาศักยภาพการป้องกันประเทศ 15) พัฒนาระบบงานข่าวกรองให้มีประสิทธิภาพ 16) เสริมสร้างดุลยภาพในการดำเนินความสัมพันธ์ระหว่างประเทศ

 **2. แผนระดับชาติว่าด้วยความมั่งคงแห่งชาติ** มีจำนวน 19 แผน ดังนี้ 1) การเสริมสร้างความ

มั่นคงของมนุษย์ 2) การข่าวกรองและการประเมินสถานการณ์ความมั่นคงระยะยาว 3) การเสริมสร้างความมั่นคงของสถาบันหลักของชาติภายใต้การปกครองระบอบประชาธิไปไตยอันมีพระมหากษัตริย์ทรงเป็นประมุข 4) การพัฒนาระบบการเตรียมพร้อมแห่งชาติ 5) การพัฒนาศักยภาพการป้องกันประเทศ 6) การสร้างความสามัคคีปรองดอง

7) การป้องกันและแก้ไขปัญหาความไม่สงบในจังหวัดชายแดนภาคใต้ 8) การบริหารจัดการผู้หลบหนีเข้าเมือง

9) การป้องกันและแก้ไขปัญหาการค้ามนุษย์ 10) การป้องกันและปราบปรามยาเสพติด 11) การเสริมสร้างความมั่นคงของชาติจากภัยทุจริต 12) การรักษาความมั่นคงพื้นที่ชายแดน 13) การรักษาความมั่นคงทางทะเล 14) การป้องกันและแก้ไขปัญหาภัยคุกคามข้ามชาติ 15) การป้องกันและแก้ไขปัญหาความมั่นคงทางไซเบอร์ 16) การรักษาดุลยภาพสภาวะแวดล้อมระหว่างประเทศ 17) การรักษาความมั่นคงทางพลังงาน 18) การรักษาความมั่นคงด้านอาหารและน้ำ และ 19) การรักษาความมั่นคงด้านทรัพยากรธรรมชาติและสิ่งแวดล้อม

**17. เรื่อง แผนยุทธศาสตร์การกำกับกิจการพลังงาน ฉบับที่ 3 (พ.ศ.2561-2564) และแผนการดำเนินงานงบประมาณรายจ่าย และประมาณการรายได้ประจำปีงบประมาณ พ.ศ. 2561 ของสำนักงานคณะกรรมการกำกับกิจการพลังงาน**

 คณะรัฐมนตรีมีมติรับทราบและเห็นชอบตามที่กระทรวงพลังงาน (พน.) เสนอ ดังนี้

 1. รับทราบกรอบแผนยุทธศาสตร์การกำกับกิจการพลังงาน ฉบับที่ 3 (พ.ศ. 2561 - 2564)

และกรอบการดำเนินงาน งบประมาณรายจ่ายและประมาณการรายได้ประจำปีงบประมาณ พ.ศ. 2561 - 2564

 2. รับทราบผลการดำเนินงาน การจัดเก็บรายได้ และการใช้จ่าย ประจำปีงบประมาณ พ.ศ. 2560

 3. เห็นชอบแผนการดำเนินงาน งบประมาณรายจ่าย และประมาณการรายได้ประจำปีงบประมาณ พ.ศ. 2561 วงเงินงบประมาณรายจ่าย 902.32 ล้านบาท และประมาณการรายได้ 902.37 ล้านบาท

 4. เห็นชอบอัตราค่าธรรมเนียมใบอนุญาตเป็นหน่วยตรวจสอบและรับรองมาตรฐานของอุปกรณ์ที่ใช้เชื่อมต่อกับระบบโครงข่ายไฟฟ้า ใบแทนใบอนุญาต และการต่ออายุใบอนุญาต จำนวน 10,000 2,000 และ 5,000 บาทต่อฉบับ ตามลำดับเพิ่มเติมในแผนการกำหนดอัตราค่าธรรมเนียมและผลประโยชน์อื่นอันได้จากการดำเนินงานตามพระราชบัญญัติการประกอบกิจการพลังงาน พ.ศ. 2550

 ทั้งนี้ ให้ พน. สำนักงานคณะกรรมการกำกับกิจการพลังงาน และหน่วยงานที่เกี่ยวข้องดำเนินการให้เป็นไปตามแนวทางที่คณะรัฐมนตรีได้มีมติไว้เมื่อวันที่ 26 กันยายน 2560 อย่างเคร่งครัด เพื่อส่งเสริมให้เกิดการแข่งขันในกิจการก๊าซธรรมชาติอย่างแท้จริง และให้ พน. กำกับดูแลการบริหารงบประมาณของสำนักงานคณะกรรมการกำกับกิจการพลังงานให้เกิดความคุ้มค่าและเหมาะสม ทั้งในส่วนของการหารายได้และการใช้จ่ายงบประมาณประจำปีงบประมาณ พ.ศ. 2561 และตามแผนประมาณการรายได้และงบประมาณรายจ่าย ประจำปีงบประมาณ พ.ศ. 2561 – 2564 ตามนัยมติคณะรัฐมนตรีเมื่อวันที่ 11 ตุลาคม 2559

 **สาระสำคัญของเรื่อง**

 แผนยุทธศาสตร์ฯ ดังกล่าว จัดทำขึ้นภายใต้องค์ประกอบที่สำคัญได้แก่ **(1) ผลการปฏิบัติงานตามตัวชี้วัดแผนยุทธศาสตร์ ฉบับที่ 2 (พ.ศ. 2556 – 2560)** และผลสำเร็จในการดำเนินงานตามพันธกิจหน้าที่ขององค์กรตามกฎหมาย **(2) การวิเคราะห์ปัจจัยภายในและภายนอกที่มีผลกระทบต่อการดำเนินงานด้านการกำกับกิจการพลังงาน** เช่น สถานการณ์พลังงานในระดับโลกและระดับประเทศ ยุทธศาสตร์ชาติระยะ 20 ปี (พ.ศ. 2560 – 2579) แผนบูรณาการด้านพลังงานของประเทศไทยในระยะยาว (Thailand Integrated Energy Blueprint: TIEB)แผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560 – 2564) **(3) มติคณะรัฐมนตรี** ในประเด็นการกำกับดูแลบริหารงบประมาณของสำนักงาน กกพ. การกำกับดูแลกิจการพลังงาน และ **(4) การจัดเก็บรายได้และ การใช้จ่ายประจำปีงบประมาณ พ.ศ. 2560**

 **แผนยุทธศาสตร์ฯ ฉบับที่ 3 ดำเนินการภายใต้วิสัยทัศน์ “องค์กรที่สร้างความสมดุลให้พลังงานไทย”** ประกอบด้วย 4 ยุทธศาสตร์ ดังนี้

 **ยุทธศาสตร์ที่ 1 กำกับกิจการพลังงานเป็นเลิศ (Reform & Enforce)** มุ่งเน้นพัฒนางานกำกับให้ทันสมัย เน้นการบังคับใช้ระเบียบหลักเกณฑ์ที่ออกโดย กกพ. การตรวจติดตามมาตรฐานคุณภาพ ปรับโครงสร้างและพัฒนากลไกการกำกับดูแลอัตราค่าบริการในกิจการพลังงานที่สอดรับกับการส่งเสริมการแข่งขัน

 **ยุทธศาสตร์ที่ 2 ส่งเสริมการแข่งขัน ก้าวทันนวัตกรรมพลังงาน** และการประกอบธุรกิจที่เปลี่ยนแปลง แนวทางการกำกับกิจการพลังงานเงื่อนไขการอนุญาตที่รองรับสถานการณ์ปัจจุบัน สนับสนุนและส่งเสริมการพัฒนาพลังงานทดแทนและพลังงานทางเลือก เพื่อความมั่นคงทางด้านพลังงานของประเทศ รวมทั้งส่งเสริมให้มีการเปิดใช้ระบบโครงข่ายพลังงานเพื่อสร้างความคุ้มค่าในการใช้โครงสร้างพื้นฐานของประเทศรองรับการส่งเสริมการแข่งขันเสรีในอนาคต

 **ยุทธศาสตร์ที่ 3 พัฒนาการมีส่วนร่วมและสื่อสารงานกำกับกิจการพลังงานให้เข้าถึง** คุ้มครองผู้ใช้พลังงานและผู้มีส่วนได้เสียเชิงรุก พัฒนามาตรฐานการให้บริการรายย่อยและรายใหญ่ รวมทั้งสร้างความตระหนักรับรู้สิทธิของผู้ใช้พลังงานและพัฒนากระบวนการมีส่วนร่วมเพื่อนำไปสู่การสนับสนุนงานกำกับกิจการพลังงาน การเพิ่มประสิทธิภาพการบริหารจัดการกองทุนพัฒนาไฟฟ้า เพื่อชุมชนรอบโรงไฟฟ้าได้รับประโยชน์อย่างยั่งยืน ตลอดจนเสริมสร้างความร่วมมือด้านพลังงานระหว่างอาเซียน

 **ยุทธศาสตร์ที่ 4 องค์กรมีสมรรถนะสูง เป็นมืออาชีพ** เสริมสร้างและเพิ่มศักยภาพบุคลากรให้มีความเชี่ยวชาญ เป็นมืออาชีพ รวมทั้งการพัฒนาปรับปรุงระบบฐานข้อมูลให้สามารถเป็นศูนย์กลางข้อมูลด้านการกำกับกิจการพลังงานของประเทศ มีงานวิจัยที่นำไปสู่ข้อเสนอแนะ/แนวทางการกำกับกิจการพลังงานของประเทศ

**18. เรื่อง การดำเนินงานเมืองสิ่งแวดล้อมยั่งยืน ประจำปี 2559**

 คณะรัฐมนตรีมีมติรับทราบและเห็นชอบ ดังนี้

 1. รับทราบผลการดำเนินงานเมืองสิ่งแวดล้อมยั่งยืนประจำปี 2559 ตามที่กระทรวง

ทรัพยากรธรรมชาติและสิ่งแวดล้อม (ทส.) เสนอ

 2. เห็นชอบในหลักการแนวทางการขับเคลื่อนเมืองสิ่งแวดล้อมยั่งยืนและให้ ทส. ร่วมกับ

กระทรวงมหาดไทย กระทรวงศึกษาธิการและหน่วยงานที่เกี่ยวข้องพิจารณากำหนดกรอบแนวทางการขับเคลื่อนเมืองสิ่งแวดล้อมยั่งยืนให้มีความชัดเจนเป็นรูปธรรมมากขึ้น เช่น แผนงาน/โครงการที่หน่วยงานที่เกี่ยวข้องจะต้องดำเนินการเพื่อนำไปสู่เป้าหมายการพัฒนาเมืองสิ่งแวดล้อมอย่างยั่งยืนให้ครอบคลุมทั่วประเทศได้ภายในปี 2563 ทั้งนี้ กรอบแนวทางการขับเคลื่อนดังกล่าวควรมุ่งเน้นการสร้างการรับรู้ให้ทุกภาคส่วนทั้งภาครัฐ ภาคเอกชน

และประชาชนเข้ามามีส่วนร่วมในการดำเนินการด้วย

 **สาระสำคัญของแนวทางการขับเคลื่อนเมืองสิ่งแวดล้อมยั่งยืน** เพื่อให้หน่วยงานที่เกี่ยวข้องใช้เป็นกรอบในการดำเนินงานอย่างบูรณาการร่วมกัน และผลักดันให้การดำเนินงานเมืองสิ่งแวดล้อมยั่งยืนขยายผลและครอบคลุมพื้นที่อย่างมีประสิทธิภาพ โดยสรุปดังนี้

1. **วัตถุประสงค์** : เพื่อผลักดันให้การดำเนินงานเมืองสิ่งแวดล้อมยั่งยืนขยายผลและครอบคลุม

พื้นที่อย่างมีประสิทธิภาพ

2. **เป้าหมาย** : พัฒนาให้มีเมืองศูนย์กลางจังหวัดเป็นเมืองน่าอยู่ 1 แห่งต่อจังหวัด และขยายผล

การดำเนินงานให้ครอบคลุมจำนวน 76 จังหวัด ภายในปี 2563 โดยในปี 2564 เป็นการประเมินผลสัมฤทธิ์การดำเนินงานและพัฒนารูปแบบการพัฒนาเมืองในอนาคต

 3. **กลยุทธ์การดำเนินงาน** แบ่งออกเป็น 4 กลยุทธ์ ได้แก่ (1) ผลักดันสู่นโยบายระดับชาติและ

บูรณาการความร่วมมือ โดยกลไกประชารัฐ (2) พัฒนาปรับปรุงเกณฑ์เพื่อประเมินผลการดำเนินงานของเทศบาล (3) พัฒนาศักยภาพภาคีที่เกี่ยวข้องให้สามารถดำเนินงานอย่างมีประสิทธิภาพ (4) สร้างแรงจูงใจและเชิดชูเกียรติพื้นที่ต้นแบบการดำเนินงาน

4. **กลไกการขับเคลื่อนเมืองสิ่งแวดล้อมยั่งยืน** แบ่งเป็น 3 ระดับ ดังนี้

|  |  |  |
| --- | --- | --- |
| **ระดับ** | **องค์ประกอบ** | **กลไกการขับเคลื่อน** |
| จังหวัด | ผู้ว่าราชการจังหวัดเป็นประธานและสำนักงานทรัพยากรธรรมชาติและสิ่งแวดล้อมจังหวัดเป็นฝ่ายเลขานุการ โดยมีองค์ประกอบกรรมการจากหน่วยงานที่เกี่ยวข้องในระดับจังหวัด | มีกลไกในการบูรณาการการทำงานและงบประมาณในระดับจังหวัด การพิจารณาจัดทำตัวชี้วัดระดับจังหวัดและระดับหน่วยงานรวมถึงการ บูรณาการการทำงานระดับพื้นที่ |
| กลุ่มจังหวัด | ผู้ว่าราชการจังหวัด (หัวหน้ากลุ่มจังหวัด) เป็นประธาน และสำนักงานสิ่งแวดล้อมภาคเป็นฝ่ายเลขานุการ โดยมีองค์ประกอบกรรมการจากหน่วยงานที่เกี่ยวข้องระดับกลุ่มจังหวัดและระดับภาค | มีกลไกในการบูรณาการการทำงานและงบประมาณในระดับกลุ่มจังหวัดพัฒนาระบบกลไกการติดตามและประเมินผลการสร้างเครือข่ายให้เกิดความเข้มแข็งการสื่อสารและประชาสัมพันธ์  |
| ประเทศ | นายกรัฐมนตรีหรือรองนายกรัฐมนตรีเป็นประธานและกรมส่งเสริมคุณภาพสิ่งแวดล้อมเป็นฝ่ายเลขานุการ โดยมีหน่วยงานจากกระทรวงที่เกี่ยวข้องและองค์กรหรือสมาคมในระดับประเทศเป็นองค์ประกอบกรรมการ | มีกลไกในการบูรณาการนโยบายการทำงานระดับกระทรวง รวมถึงการเพิ่มช่องทางงบประมาณพิเศษ |

 1. หน่วยงานดำเนินการหลัก ได้แก่ กรมส่งเสริมคุณภาพสิ่งแวดล้อม สมาคมสันนิบาตเทศบาล

แห่งประเทศไทย สำนักงานสิ่งแวดล้อมภาค สำนักงานทรัพยากรธรรมชาติและสิ่งแวดล้อม องค์กรปกครองส่วนท้องถิ่น สถาบันการศึกษา กรมส่งเสริมการปกครองท้องถิ่น

 2. ทส. โดย กรมส่งเสริมคุณภาพสิ่งแวดล้อมได้ประสานหารือแนวทางการดำเนินงานความร่วมมือ

ในเบื้องต้นกับกรมส่งเสริมการปกครองท้องถิ่นถึงกรอบแนวทางการขับเคลื่อนเมืองสิ่งแวดล้อมยั่งยืนและการผลักดันให้มีการนำเกณฑ์ชี้วัดเมืองสิ่งแวดล้อมยั่งยืน ซึ่งประกอบด้วย 4 องค์ประกอบ 34 ตัวชี้วัด ไปเป็นเกณฑ์ในการประเมินประสิทธิภาพขององค์กรปกครองส่วนท้องถิ่น (Local Performance Assessment - LPA) ในทุกระดับในปีงบประมาณต่อไป

|  |
| --- |
| **ต่างประเทศ** |

**19. เรื่อง ขอความเห็นชอบร่างเอกสารที่จะมีการรับรองและลงนามระหว่างการประชุมรัฐมนตรีขนส่งอาเซียน ครั้งที่ 23 และการประชุมอื่น ๆ ที่เกี่ยวข้อง**

 คณะรัฐมนตรีมีมติเห็นชอบและอนุมัติตามที่กระทรวงคมนาคม (คค.) เสนอ ดังนี้

 1. เห็นชอบร่างเอกสารที่จะมีการรับรองและลงนามระหว่างการประชุมรัฐมนตรีขนส่งอาเซียน

ครั้งที่ 23 และการประชุมอื่น ๆ ที่เกี่ยวข้อง

 1.1 ร่างขอบเขตการประเมินความปลอดภัยของผู้ประกอบการสายการบินต่างชาติ

ในอาเซียน [Terms of Reference (TOR) for ASEAN Foreign Operator Safety Assessment: AFOSA] หรือ ร่าง TOR ของ AFOSA

 1.2 ร่างแผนแม่บทว่าด้วยการบริหารจราจรทางอากาศในอาเซียน (ASEAN Air Traffic Management Master Plan) หรือ ASEAN ATM Master Plan

 1.3 ร่างพิธีสารเพื่ออนุวัติข้อผูกพันชุดที่ 10 ของบริการขนส่งของอากาศ ภายใต้กรอบความตกลงว่าด้วยการบริการของอาเซียน (Protocol to Implement the 10th Package of Commitment on Air Transport Services under ASEAN Framework Agreement on Services)

 1.4 ร่างพิธีสาร 3 สิทธิการทำการบินโดยใช้ชื่อเที่ยวบินร่วมกันสำหรับเส้นทางบินภายในประเทศ (Protocol 3 on Domestic Code-Share Rights)

 1.5 ร่างข้อตกลงยอมรับร่วมใบอนุญาตผู้ปฏิบัติหน้าที่ประจำเที่ยวบิน (Mutual Recognition Arrangement (MRA) on Flight Crew Licensing)

 1.6 ร่างบันทึกความเข้าใจระหว่างหน่วยงานด้านการสอบสวนอากาศยานของประเทศสมาชิกอาเซียนและหน่วยงานด้านการบินพลเรือนของจีน เกี่ยวกับความร่วมมือด้านการสอบสวนอุบัติเหตุและอุบัติการณ์อากาศยาน (Memorandum of Understanding between the Authorities in charge of Aircraft Investigation of ASEAN Member States and the Civil Aviation Administration of China on Cooperation relating to Aircraft Accident and Incident Investigation)

 2. อนุมัติให้รัฐมนตรีว่าการกระทรวงคมนาคม (หรือผู้ที่ได้รับมอบหมายจากรัฐมนตรีว่าการกระทรวงคมนาคม) เป็นผู้ให้การรับรองเอกสารตามข้อ 1.1 และ 1.2

 3. ให้รัฐมนตรีว่าการกระทรวงคมนาคมหรือผู้ที่ได้รับมอบหมายร่วมลงนามในเอกสารข้อ 1.3-1.5 และเมื่อลงนามแล้วให้ส่งคณะกรรมการประสานงานสภานิติบัญญัติแห่งชาติพิจารณาเสนอสภานิติบัญญัติแห่งชาติพิจารณาให้ความเห็นชอบเอกสารดังกล่าว ก่อนแสดงเจตนาการมีผลผูกพันของเอกสารต่อไป

 4. ให้กระทรวงการต่างประเทศ (กต.) ออกหนังสือมอบอำนาจเต็ม (Full Powers) ให้แก่รัฐมนตรีว่าการกระทรวงคมนาคม หรือผู้ที่ได้รับมอบหมายสำหรับการลงนามดังกล่าว

 5. ให้ประธานคณะกรรมการสอบสวนอุบัติเหตุและอุบัติการณ์อากาศยาน (พลตำรวจเอก วิเชียร พจน์โพธิ์ศรี) หรือผู้ที่ได้รับมอบหมาย ร่วมลงนามในเอกสารข้อ 1.6

 6. ให้ กต. ดำเนินการมอบสัตยาบันสารของเอกสารข้อ 1.3-1.5 ให้แก่ เลขาธิการอาเซียนเพื่อรับทราบการให้สัตยาบัน เมื่อสภานิติบัญญัติแห่งชาติมีมติเห็นชอบเอกสารทั้ง 3 ฉบับดังกล่าวแล้ว

 **สาระสำคัญของเรื่อง**

 คค. รายงานว่า รัฐมนตรีว่าการกระทรวงคมนาคมมีกำหนดเดินทางไปเข้าร่วมการประชุมรัฐมนตรีขนส่งอาเซียน ครั้งที่ 23 และการประชุมอื่น ๆ ที่เกี่ยวข้อง ได้แก่ การประชุมรัฐมนตรีขนส่งอาเซียน-จีน ครั้งที่ 16 การประชุมรัฐมนตรีขนส่งอาเซียน-ญี่ปุ่น ครั้งที่ 15 และการประชุมรัฐมนตรีขนส่งอาเซียน-สาธารณรัฐเกาหลี ครั้งที่ 8 ระหว่างวันที่ 12-13 ตุลาคม 2560 ณ สาธารณรัฐสิงคโปร์ โดยระหว่างการประชุมดังกล่าวจะมีการรับรองและลงนามเอกสาร 6 ฉบับ อันเป็นการแสดงให้เห็นถึงความพร้อมและความมุ่งมั่นของประเทศไทยในฐานะสมาชิกแห่งประชาคมอาเซียนที่จะสนับสนุนและผลักดันความร่วมมือด้านการขนส่งเพื่อเชื่อมโยงอาเซียนให้เป็นหนึ่งเดียว ทั้งยังกระชับความสัมพันธ์ระหว่างอาเซียนกับประเทศคู่เจรจาของอาเซียน ซึ่งเป็นไปตามแผนยุทธศาสตร์ด้านการขนส่งของอาเซียน ค.ศ. 2016-2025 แผนงานประชาคมเศรษฐกิจอาเซียน ค.ศ. 2025 และแผนแม่บทว่าด้วยความเชื่อมโยงระหว่างกันในอาเซียน ค.ศ. 2025 ที่ประเทศสมาชิกอาเซียนได้ตกลงร่วมกันไว้ในการประชุมรัฐมนตรีขนส่งอาเซียน ครั้งที่ 23

|  |
| --- |
| **แต่งตั้ง** |

**20. เรื่อง การแต่งตั้งข้าราชการให้ดำรงตำแหน่งประเภทวิชาการระดับทรงคุณวุฒิ (สำนักนายกรัฐมนตรี)**

 คณะรัฐมนตรีมีมติอนุมัติตามที่สำนักงาน ก.พ.ร. เสนอแต่งตั้งข้าราชการพลเรือนสามัญ สังกัดสำนักนายกรัฐมนตรี ให้ดำรงตำแหน่งประเภทวิชาการระดับทรงคุณวุฒิ จำนวน 2 ราย ตั้งแต่วันที่มีคุณสมบัติครบถ้วนสมบูรณ์ ดังนี้

 1. **นางสาวสุรุ่งลักษณ์ เมฆะอำนวยชัย** ที่ปรึกษาการพัฒนาระบบราชการ (นักพัฒนาระบบราชการเชี่ยวชาญ) สำนักงาน ก.พ.ร. ให้ดำรงตำแหน่ง ที่ปรึกษาการพัฒนาระบบราชการ (นักพัฒนาระบบราชการทรงคุณวุฒิ) สำนักงาน ก.พ.ร. ตั้งแต่วันที่ 17 พฤศจิกายน 2559

 2. **นางสาวศรีประภา ถมกระจ่าง** ที่ปรึกษาการพัฒนาระบบราชการ (นักพัฒนาระบบราชการเชี่ยวชาญ) สำนักงาน ก.พ.ร. ให้ดำรงตำแหน่ง ที่ปรึกษาการพัฒนาระบบราชการ (นักพัฒนาระบบราชการทรงคุณวุฒิ) สำนักงาน ก.พ.ร. ตั้งแต่วันที่ 24 เมษายน 2560

 ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**21. เรื่อง รัฐบาลสหพันธ์สาธารณรัฐไนจีเรียเสนอขอแต่งตั้งเอกอัครราชทูตวิสามัญผู้มีอำนาจเต็มแห่งสหพันธ์สาธารณรัฐไนจีเรียประจำประเทศไทย (กระทรวงการต่างประเทศ)**

 คณะรัฐมนตรีมีมติอนุมัติ กรณีรัฐบาลสหพันธ์สาธารณรัฐไนจีเรียมีความประสงค์ขอแต่งตั้ง  **นายอาห์เมด นูฮู บามัลลี** (Mr. Ahmed Nuhu Bamalli) ให้ดำรงตำแหน่ง เอกอัครราชทูตวิสามัญผู้มีอำนาจเต็มแห่งสหพันธ์สาธารณรัฐไนจีเรียประจำประเทศไทย คนใหม่ โดยมีถิ่นพำนัก ณ กรุงเทพมหานคร สืบแทน นายชุกกูดี นิววิงตัน โอกาฟอร์ (Mr. Chukwudi Newington Okafor) ตามที่กระทรวงการต่างประเทศเสนอ

**22. เรื่อง การแต่งตั้งผู้ที่จะดำรงตำแหน่งรองเลขาธิการคณะกรรมการกฤษฎีกา (นักบริหารสูง) (สำนักนายกรัฐมนตรี)**

 คณะรัฐมนตรีมีมติอนุมัติตามที่สำนักงานคณะกรรมการกฤษฎีกาเสนอแต่งตั้ง **นางพงษ์สวาท กายอรุณสุทธิ์** กรรมการร่างกฎหมายประจำ (นักกฎหมายกฤษฎีกาทรงคุณวุฒิ) สำนักงานคณะกรรมการกฤษฎีกา ให้ดำรงตำแหน่ง รองเลขาธิการคณะกรรมการกฤษฎีกา สำนักงานคณะกรรมการกฤษฎีกา สำนักนายกรัฐมนตรี ตั้งแต่วันที่ 6 ตุลาคม 2560 ซึ่งเป็นวันที่มีคำสั่งให้รักษาราชการแทนในตำแหน่งดังกล่าว เพื่อทดแทนตำแหน่งที่ว่าง ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**23. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงการท่องเที่ยวและกีฬา)**

 คณะรัฐมนตรีมีมติอนุมัติตามที่กระทรวงการท่องเที่ยวและกีฬาเสนอแต่งตั้ง **นายทวีศักดิ์ วาณิชย์เจริญ** ผู้ตรวจราชการกระทรวง สำนักงานปลัดกระทรวง ให้ดำรงตำแหน่ง รองปลัดกระทรวง สำนักงานปลัดกระทรวง กระทรวงการท่องเที่ยวและกีฬา ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่ว่าง

**24. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงแรงงาน)**

 คณะรัฐมนตรีมีมติอนุมัติตามที่กระทรวงแรงงานเสนอแต่งตั้ง **นายอนันต์ชัย อุทัยพัฒนาชีพ** ผู้ตรวจราชการกระทรวง สำนักงานปลัดกระทรวง ให้ดำรงตำแหน่ง อธิบดีกรมสวัสดิการและคุ้มครองแรงงาน กระทรวงแรงงาน ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่ว่าง

**25. เรื่อง การแต่งตั้งข้าราชการการเมือง [ตำแหน่งเลขานุการรัฐมนตรีว่าการกระทรวงพาณิชย์ (นายอดิสัย ธรรมคุปต์)]**

 คณะรัฐมนตรีมีมติเห็นชอบตามที่รัฐมนตรีว่าการกระทรวงพาณิชย์เสนอแต่งตั้ง  **นายอดิสัย ธรรมคุปต์** เป็นข้าราชการการเมือง ตำแหน่งเลขานุการรัฐมนตรีว่าการกระทรวงพาณิชย์ แทนตำแหน่งที่ว่าง ทั้งนี้ ตั้งแต่วันที่ 10 ตุลาคม 2560 เป็นต้นไป

**26. เรื่อง แต่งตั้งกรรมการอื่นในคณะกรรมการองค์การสะพานปลา แทนตำแหน่งที่ว่าง**

 คณะรัฐมนตรีมีมติอนุมัติตามที่กระทรวงเกษตรและสหกรณ์เสนอแต่งตั้ง **นางนงลักษณ์ ขวัญแก้ว** ผู้แทนกระทรวงการคลัง เป็นกรรมการอื่นในคณะกรรมการองค์การสะพานปลา แทนตำแหน่งที่ว่าง ทั้งนี้ ตั้งแต่วันที่ 10 ตุลาคม 2560 เป็นต้นไป

**27. เรื่อง การแต่งตั้งประธานกรรมการในคณะกรรมการบริหารสำนักงานรัฐบาลอิเล็กทรอนิกส์แทนประธานกรรมการผู้ที่พ้นจากตำแหน่ง**

 คณะรัฐมนตรีมีมติอนุมัติตามที่กระทรวงดิจิทัลเพื่อเศรษฐกิจและสังคมเสนอแต่งตั้ง **นายทวีศักดิ์ กออนันตกูล** ให้ดำรงตำแหน่งประธานกรรมการในคณะกรรมการบริหารสำนักงานรัฐบาลอิเล็กทรอนิกส์ แทน นายวรากรณ์ สามโกเศศ ประธานกรรมการเดิมที่พ้นจากตำแหน่งเนื่องจากมีอายุเกิน 70 ปีบริบูรณ์ เมื่อวันที่ 1 มิถุนายน 2560 ทั้งนี้ ตั้งแต่วันที่ 10 ตุลาคม 2560 เป็นต้นไป

**28. เรื่อง การแต่งตั้งประธานร่วมฝ่ายไทยในองค์กรร่วมไทย-มาเลเซีย**

 คณะรัฐมนตรีมีมติอนุมัติตามที่รัฐมนตรีว่าการกระทรวงพลังงานเสนอการแต่งตั้ง **นายคุรุจิต นาครทรรพ** ซึ่งเป็นผู้ที่มีคุณสมบัติเหมาะสม ให้ดำรงตำแหน่งประธานร่วมฝ่ายไทยในองค์กรร่วมไทย-มาเลเซีย ต่อไปอีกวาระหนึ่ง โดยให้คงองค์ประกอบของสมาชิกอื่นฝ่ายไทยอีก 6 คน ตามมติคณะรัฐมนตรีเมื่อวันที่ 7 เมษายน 2541 เรื่อง การแต่งตั้งประธานร่วมและสมาชิกฝ่ายไทยในองค์กรร่วมไทย-มาเลเซีย และให้มีวาระการดำรงตำแหน่ง 2 ปี ทั้งนี้ ตั้งแต่วันที่ 1 ตุลาคม 2560

..............